text:
Chapter 1
1 Wathetha uYehova kuMoses entlango yaseSinayi, ententeni yokuhlangana, ngolokuqala usuku lwenyanga yesibini, ngomnyaka wesibini wokuphuma kwabo ezweni laseYiputa, esithi,
2 Thabathani inani lebandla lonke loonyana bakaSirayeli, ngokwemizalwane yabo ngokwezindlu zooyise, ngenani lamagama yonke into eyindoda, ngokwentloko yayo.
3 Nothabathela kominyaka imashumi mabini ezelwe ninyuse, bonke abaphuma umkhosi kwaSirayeli; nibabale emlibeni ngokwemikhosi yabo, wena noAron;
4 kubekho nani indoda esizweni ngasinye, indoda eyintloko yendlu kayise.
5 Ngawo la amagama amadoda aya kuma nani: kwaRubhen: uElitsure unyana kaShediyure;
6 kwaSimon: uShelumiyeli unyana kaTsurishadayi;
7 kwaYuda: uNashon unyana ka-Aminadabhi;
8 kwaIsakare: uNathaniyeli unyana kaTsuhare;
9 kwaZebhulon: uEliyabhi unyana kaHelon;
10 koonyana bakaYosefu: kwaEfrayim: uElishama unyana ka-Amihudi; kwaManase: uGamaliyeli unyana kaPedatsure;
11 kwaBhenjamin: uAbhidan unyana kaGidiyoni;
12 kwaDan: uAhiyezere unyana ka-Amishadayi;
13 kwa-Ashere: uPagiyeli unyana kaOkran;
14 kwaGadi: uEliyasafu unyana kaDehuweli;
15 kwaNafetali: uAhira unyana kaEnan.
16 Ngabo abo babizwe libandla, abazizikhulu zezizwe zooyise, abaziintloko zamawaka akwaSirayeli bona.
17 OoMoses noAron bawathabatha loo madoda ahleliweyo ngamagama.
18 Balibizela ndawonye lonke ibandla ngolokuqala usuku lwenyanga yesibini, ukuba baxele ukuzalwa kwabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, ngokweentloko zabo.
19 Njengoko uYehova wamwiselayo umthetho uMoses, wababala entlango yaseSinayi.
20 Koonyana bakaRubhen, owamazibulo kaSirayeli, inzala yabo ngokwemizalwane yabo, ngokwezindlu zooyise, ngenani lamagama, ngokweentloko zabo, yonke into eyindoda ethabathela kominyaka imashumi mabini ezelwe, inyuse, bonke abaphuma umkhosi:
21 abalwayo kubo besizwe sakwaRubhen, baba ngamashumi amane anamathandathu amawaka, anamakhulu mahlanu.
22 Koonyana bakaSimon, inzala yabo ngokwemizalwane yabo, ngokwezindlu zooyise, ababalwa kubo ngenani lamagama, ngokweentloko zabo, yonke into eyindoda ethabathela kominyaka imashumi mabini ezelwe, inyuse, bonke baphuma umkhosi;
23 ababalwayo kubo besizwe sakwaSimon, baba ngamashumi amahlanu anesithoba amawaka, anamakhulu mathathu.
24 Koonyana bakaGadi, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
25 ababalwayo kubo besizwe sakwaGadi, baba ngamashumi amane anamahlanu amawaka, anamakhulu mathandathu, anamanci mahlanu.
26 Koonyana bakaYuda, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
27 ababalwayo kubo besizwe sakwaYuda, baba ngamashumi asixhenxe anamane amawaka, anamakhulu mathandathu.
28 Koonyana bakaIsakare, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
29 ababalwayo kubo besizwe sakwaIsakare, baba ngamashumi amahlanu anamane amawaka, anamakhulu mane.
30 Koonyana bakaZebhulon, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
31 ababalwayo kubo besizwe sakwaZebhulon, baba ngamashumi amahlanu anesixhenxe amawaka, anamakhulu mane.
32 Koonyana bakaYosefu: koonyana bakaEfrayim: inzala yabo ngokwemizalwane yabo, ngokwezindlu zooyise ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
33 ababalwayo kubo besizwe sakwaEfrayim, baba ngamashumi amane amawaka, anamakhulu mahlanu.
34 Koonyana bakaManase, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
35 ababalwayo kubo besizwe sakwaManase, baba ngamashumi amathathu anamabini amawaka, anamakhulu mabini.
36 Koonyana bakaBhenjamin, inzala yabo ngokwemizalwane yabo, ngokwenzindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
37 ababalwayo kubo besizwe sakwaBhenjamin, baba ngamashumi amathathu anamahlanu amawaka, anamakhulu mane.
38 Koonyana bakaDan, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
39 ababalwayo kubo besizwe sakwaDan, baba ngamashumi amathandathu anamabini amawaka, anamakhulu asixhenxe.
40 Koonyana baka-Ashere, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke baphuma umkhosi:
41 ababalwayo kubo besizwe sakwa-Ashere, baba ngamashumi amane analinye amawaka, anamakhulu mahlanu.
42 Koonyana bakaNafetali, inzala yabo ngokwemizalwane yabo, ngokwezindlu zooyise, ngenani lamagama, bethabathela kominyaka imashumi mabini ezelwe, banyuse, bonke abaphuma umkhosi:
43 ababalwayo kubo besizwe sakwaNafetali, baba ngamashumi amahlanu anamathathu amawaka, anamakhulu mane.
44 Ngabo abo babalwayo, babalwayo nguMoses, noAron, nezikhulu zakwaSirayeli ezilishumi elinazibini, iyileyo indoda ibalelwa indlu kayise.
45 Bonke ababalwayo boonyana bakaSirayeli ngokwezindlu zooyise, bathabathela kominyaka imashumi mabini ezelwe, banyuse, bonke abaphuma umkhosi kwaSirayeli:
46 bonke ababalwayo baba ngamakhulu amathandathu amawaka, anamawaka mathathu, anamakhulu mahlanu, anamanci mahlanu.
47 Ke bona abaLevi, ngokwesizwe sezindlu zooyise, ababalelwanga phakathi kwabo.
48 Wathetha uYehova kuMoses, esithi,
49 Kodwa sona isizwe sakwaLevi uze ungasibali; ungalithabathi inani laso phakathi koonyana bakaSirayeli.
50 Wena ke abaLevi uze ubenze bavelele umnquba wesingqino nempahla yawo yonke, nento yonke ekuwo, bawuthwale umnquba nempahla yawo yonke, balungiselele kuwo, bamise iintente zabo ngeenxa zonke emnqubeni.
51 Ekundulukeni komnquba wowiswa ngabaLevi; ekumisweni komnquba wophakanyiswa ngabaLevi; owasemzini osondelayo kuwo makabulawe.
52 Oonyana bakaSirayeli bomisa elowo intente yakhe eminqubeni yakowabo, elowo ebhanileni yakowabo, ngokwemikhosi yabo.
53 AbaLevi bona bozimisa ezabo ngeenxa zonke emnqubeni wesingqino, ukuze kungezi burhalarhume phezu kwebandla loonyana bakaSirayeli, basigcine abaLevi isigxina somnquba wesingqino.
54 Benza ke oonyana bakaSirayeli; njengako konke uYehova abemwisele umthetho uMoses, benjenjalo.


c: text/html

text:
ULUTSHA LUYABUZA
Ndinokwenza Ntoni Xa Umzali Wam Egula?
Ulutsha oluninzi aluzikhathazi ngokukhathalela abo bagulayo. Ngapha koko, kusenokuthatha iminyaka ngaphambi kokuba bagulelwe ngabazali.
Kuthekani ukuba ugulelwa ngumzali usemncinci? Khawuve ngabantu ababini abakhe behlelwa yile ngxaki.
Ibali likaEmmaline
Umama une-Ehlers-Danlos syndrome (EDS), isifo esinganyangekiyo esichaphazela amalungu, ulusu namajoni omzimba.
Alikho iyeza lesi sigulo ibe imeko kamama iye yaba maxongo kule minyaka ilishumi idluleyo. Kuye kwakho amaxesha apho aphantse wafa ngenxa yokuphelelwa ligazi emzimbeni okanye ngenxa yokuva iintlungu axolele nokufa.
Mna nentsapho yam singamaNgqina kaYehova ibe ibandla lethu liye lasithuthuzela sonke! Ngokomzekelo, kutshanje intombaza elingana nam ithumele ikhadi kwintsapho yam isixelela ngendlela esithanda ngayo yaye isiqinisekisa ukuba iza kusixhasa xa sidinga uncedo. Kumnandi nyhani ukuba nomhlobo onjalo!
IBhayibhile indincede kakhulu. Ngokomzekelo, esinye sezibhalo endizithandayo sikwiNdumiso 34:18, ethi: “UYehova usondele kwabo baphuke intliziyo.” Kwakhona, ndithanda namaHebhere 13:6, athi: “UYehova ungumncedi wam; andiyi koyika.”
Isibhalo sokugqibela amaHebhere 13:6 ndisifumanisa sibaluleke ngokukhethekileyo. Eyona nto indoyikisayo kukuba umama uza kusweleka. Ndimthanda kakhulu ibe ndiyalubulela usuku ngalunye endiluchitha ndikunye naye. Le vesi yeBhayibhile indinceda ndiqonde ukuba nokuba ndidibana nantoni na kwixesha elizayo, ndinokuzithemba.
Ikhona nenye into endoyikisayo. Uyabona, isifo i-EDS sisifo semfuza. Umama wasifumana kumama wakhe ibe mna ndisifumene kuye. Nam ke ndine-EDS. AmaHebhere 13:6 andenza ndiqiniseke ukuba uYehova uza kuba ‘ngumncedi wam’ nakule ingxaki.
Okwangoku, ndizama ukuxabisa oko ndinako ngoku kunokuzixhalabisa ngezinto ezidluleyo nezexesha elizayo. Ndingazibhaqa sele ndingonwabanga xa ndinokuthelekisa izinto angakwaziyo ukuzenza umama nezo wayekwazi ukuzenza ngaphambili. IBhayibhile ithi izilingo esidibana nazo ngoku ‘zezokwexeshana yaye zincinane’ xa zithelekiswa nethemba lobomi obungunaphakade apho kungasayi kubakho kugula.
Khawucinge ngoku: Yintoni enceda uEmmaline akwazi ukuhlala enethemba? Unokuhlala njani unethemba xa ujongene nobunzima?
Ibali likaEmily
Xa ndandikwisikolo samabanga aphakamileyo, utata waqalisa ukuba noxinezeleko. Kwakungathi utata wam endimaziyo akekho ibe ngoku kukho umntu othathe indawo yakhe. Ukususela ngelo xesha, utata ebesoloko engonwabanga, esoyika ngokungenasizathu ibe esiba namaxhala. Ngoku sekuyiminyaka eli-15 enale ngxaki. Kufanele ukuba kubuhlungu nyhani ukuhlala engonwabanga nangona esazi ukuba asikho isizathu sokuba avakalelwe kanjalo!
SingamaNgqina kaYehova ibe ibandla esikulo belisoloko lisixhasa. Abantu esikhonza kunye nabo banobubele ibe akho namnye okhe wenza utata avakalelwe kukuba akaloncedo ebandleni. Ukubona indlela utata ayinyamezele ngayo le ntlungu kundenza ndimthande kakhulu.
Ndiyamkhumbula utata wam endimaziyo
Sekunjalo, utata wam wenza unako nako wokuzama ukuhlala engula mntu ndimaziyo. Kwakusithi kusakubakho le ngxaki yakhe, azame ngandlela zonke ukufunda iBhayibhile, nokuba ziivesi ezimbalwa suku ngalunye. Loo nto yamomeleza kakhulu. Nkqu nesihlandlo sokufunda esasisincinci sasindisa ubomi bakhe. Kwesa sihlandlo sokuxinezeleka ngamandla, utata wandivuyisa ngendlela angazange wandivuyisa ngayo.
Ndisithanda nyhani isibhalo esikuNehemiya 8:10, esithi: “Uvuyo lukaYehova ligwiba lenu.” Yinyaniso leyo. Uvuyo endiba nalo xa ndisebandleni, ukunikela iintetho, ukugqabaza, nokwenza loo nto yenziwayo kwiholo yobukumkani kuzalisa intliziyo yam xa inezikhewu. Oko kubangela ukuba kuthi ngco ngaphakathi kum imini yonke. Umzekelo katata undifundise ukuba nokuba ujamelana nengxaki enjani, uYehova uya kusoloko ekuxhasa.
Khawucinge ngoku: UEmily umxhase njani utata wakhe xa ebegula? Unokumnceda njani umntu onoxinezeleko?
Funda Okungakumbi
Oko Ufanele Ukwazi Ngokuphazamiseka Kwengqondo
Izinto ezisithoba ezinokukunceda umelane ngokunempumelelo nokuphazamiseka kwengqondo.
Ngaba Ukubandezeleka Kuya Kuze Kuphele?
IBhayibhile ithi uThixo ukuthiyile ukungabikho kokusesikweni ize ichaze indlela esazi ngayo ukuba ubakhathalele abantu.

robotstxt: allowed

filter: keep


text:
APRILI 9, 2015
EVANUATU
AmaNgqina KaYehova Anceda Amaxhoba Esitshingitshane
ENOUMEA, yaseNew Caledonia—Ngengokuhlwa kaMatshi 13, 2015, isitshingitshane esigama linguPam sintlithe isiqithi esikwiPasifiki yaseVanuatu. Ingxelo esuka kwiofisi yesebe yamaNgqina KaYehova yaseNew Caledonia ithi awakho amaNgqina aseVanuatu abulewe okanye onzakaliswe sesi sitshingitshane. Nangona umonakalo usajongwa, ingxelo ibonisa ukuba kwizindlu zamaNgqina ezikwisiqithi sase-Efate, eziyi-31 zimke nesitshingitshane ngoxa zona eziyi-58 zonakele kakhulu. Kwisiqithi saseTanna, phantse zonke izindlu zamaNgqina zonakele kakhulu okanye zimke nesitshingitshane. Esi sitshingitshane siwise neeHolo ZoBukumkani ezintathu, ngoxa enye yonakaliswe kakhulu ngumthi oye wawela kuyo.
Ikomiti yokunceda ekwidolophu elikomkhulu laseVanuatu, ePort Vila, iye yabonelela iintsapho zamaNgqina ezimalunga neziyi-100 ngokutya, ngamanzi nangeendawo zokuhlala. Ukongezelela, kuye kwathunyelwa itoni yezinto zokunceda kumaNgqina aseTanna ukuze afumane izinto azidingayo. Iofisi yesebe yaseOstreliya isebenzisana neyaseNew Caledonia ukuze ixhase iinzame zokunceda, eziquka ukwakhiwa nokulungiswa kwezindlu, ukuphathelwa iingubo, amashiti, iimpahla nezinye izinto.
Isithethi samaNgqina KaYehova eNew Caledonia, uJean-Pierre Francine uthi: “Siyaluxabisa uncedo esilufumene kwamanye amazwe nakumasebe karhulumente aye abonelela abazalwana bethu. Njengoko iinqwelo-moya ziphinde zavuleleka eVanuatu, ummeli weofisi yesebe yaseNew Caledonia kunye nabaveleli abahambahambayo batyelela kwesi siqithi ukuze bancede amaxhoba entlekele ngezinto azidingayo baze bawathuthuzele besebenzisa iBhayibhile.”
Media Contact(s):
International: J. R. Brown, Office of Public Information, tel. +1 718 560 5000
New Caledonia: Jean-Pierre Francine, tel. +687 43 75 00


text:
Ibali 52: UGidiyon Namadoda Akhe Angama-300
UYAYIBONA na into eyenzeka apha? Onke la ngamajoni akwaSirayeli. Amadoda aguqileyo ayasela. UMgwebi uGidiyon yile ndoda imi kufutshane nawo. Ujonge indlela asela ngayo.
Jongisisa iindlela ezahlukeneyo asela ngazo la madoda. Wambi athi nkxu ubuso bawo emanzini. Kodwa enye isela amanzi ngezandla zayo, ukuze ikubone okuqhubekayo kufutshane nayo. Le nto ibalulekile, kuba uYehova wathi uGidiyon makanyule amadoda asela ekhangele kuphela. UThixo wathi amanye makagoduswe. Masibone isizathu.
AmaSirayeli asenkathazweni enkulu kwakhona. Isizathu kukuba akamthobelanga uYehova. Abantu bakwaMidiyan bawoyisile yaye bayawenzakalisa. Ngoko amaSirayeli akhalela uncedo kuYehova, yaye uYehova uyakuphulaphula ukukhala kwawo.
UYehova uthi kuGidiyon makahlanganise umkhosi, ngoko uGidiyon ubuthela ndawonye amadoda okulwa angama-32 000. Kodwa kukho umkhosi wamadoda ali-135 000 olwa namaSirayeli. Ukanti uYehova uthi kuGidiyon: ‘Unamadoda amaninzi gqitha.’ Kwakutheni ukuze uYehova athethe oku?
Kungenxa yokuba ukuba amaSirayeli oyisile edabini, ayenokucinga ukuba oyise ngamandla awo. Ayenokucinga ukuba ayengalufuni uncedo lukaYehova ukuze aphumelele. Ngoko uYehova uthi kuGidiyon: ‘Xelela onke amadoda oyikayo agoduke.’ Xa uGidiyon ewaxelela, amadoda okulwa angama-22 000 ayagoduka. Oko kumshiya kuphela ne-10 000 lamajoni aza kulwa naloo majoni ali-135 000.
Kodwa, phulaphula! uYehova uthi: ‘Usenamadoda amaninzi gqitha.’ Ngoko uthi uGidiyon makaxelele la madoda ukuba asele kulo mlambo aze ke abagoduse bonke abantu abathi nkxu ubuso babo emanzini xa besela. ‘Ndokunika uloyiso ngamadoda angama-300 asela ekhangele,’ uYehova uyamthembisa.
Kufika ixesha lokulwa. UGidiyon wahlula amadoda angama-300 abe ngamaqela amathathu. Unika nganye uphondo, nomphanda onesibane esivuthayo ngaphakathi. Malunga nasezinzulwini zobusuku, bonke bayahlanganisana ukujikeleza inkampu yamajoni eentshaba. Kwangaxeshanye bonke bavuthela izigodlo zabo baze baphule imiphanda, baze badanduluke: ‘Ikrele likaYehova, nelikaGidiyon!’ Ekuvukeni kwamajoni aziintshaba, axakiwe yaye ayoyika. Aqalisa ukubaleka, aze amaSirayeli aphumelele edabini.
ABagwebi isahluko 6 kuse kwese-8.
Imibuzo
- AmaSirayeli angene njani enkathazweni enkulu?
- Kutheni uYehova exelela uGidiyon ukuba unamadoda amaninzi gqitha emkhosini wakhe?
- Kusala amadoda amangaphi emva kokuba uGidiyon exelele lawo oyikayo ukuba agoduke?
- Njengoko ubona kulo mfanekiso, chaza indlela uYehova awunciphisa ngayo umkhosi kaGidiyon ube ngamadoda angama-300 kuphela.
- UGidiyon uwahlula njani la madoda angama-300, yaye uSirayeli uliphumelela njani idabi?
Imibuzo eyongezelelekileyo
- Funda ABagwebi 6:36-40.
UGidiyon waqinisekisa njani ukuba kuyenziwa ukuthanda kukaYehova?
Thina namhlanje singakwazi njani ukuthanda kukaYehova? (IMize. 2:3-6; Mat. 7:7-11; 2 Tim. 3:16, 17)
- Funda ABagwebi 7:1-25.
Sinokufunda siphi isifundo kwabangama-300 abahlala bephaphile ngokwahlukileyo kwabo babonisa ukungakhathali? (ABa. 7:3, 6; Roma 13:11, 12; Efe. 5:15-17)
Kanye njengokuba amadoda angama-300 afunda ngokubukela uGidiyon, thina sifunda ntoni ngokubukela uGidiyon Omkhulu, uYesu Kristu? (ABa. 7:17; Mat. 11:29, 30; 28:19, 20; 1 Pet. 2:21)
ABagwebi 7:21 basinceda njani ukuba saneliseke kukukhonza naphi na apho sabelwe khona kwintlangano kaYehova? (1 Kor. 4:2; 12:14-18; Yak. 4:10)
- Funda ABagwebi 8:1-3.
Kumbandela wokusombulula ukungavisisani nomzalwana okanye udadewethu, sinokufunda ntoni kwindlela uGidiyon awakusombulula ngayo ukungavisisani kwakhe namaEfrayim? (IMize. 15:1; Mat. 5:23, 24; Luka 9:48)


text:
IBALI LOBOMI
Oonongendi Bafunda Inyaniso
KWIMINYAKA emininzi eyadlulayo, udadewethu omncinane uAraceli waba nomsindo waza wandingxolisa esithi: “Khawundiyeke. Andifuni kuva kwanto ngolu nqulo lwakho, luyandigulisa. Ndiyakucaphukela!” Amazwi akhe andihlaba kabuhlungu. Ndineminyaka eyi-91 ngoku, ibe ndisawakhumbula kakuhle. Kodwa njengoko iNtshumayeli 7:8 isitsho, “kulunge ngakumbi ukuphela kombandela kunokuqalwa kwawo.”—UFelisa.
UFelisa: Ndakhulela kwintsapho eqhelekileyo, eSpeyin. Ekhaya sasingamaKatolika, ibe sasiluthanda unqulo. Kangangokuba, izalamane zam eziyi-13 zazingabefundisi okanye zisebenza ecaweni. Umzala kamama wayengumfundisi notitshala kwisikolo samaKatolika. Emva kokusweleka kwakhe, uPope John Paul II wamwonga njengengcwele. Utata wayesebenza ngeentsimbi, yena umama esebenza emasimini. Sasingabantwana abasibhozo, mna ndingoyena umdala.
Xa ndandineminyaka eyi-12, kwaqalisa imfazwe yamakhaya eSpeyin. Emva kwemfazwe, utata wavalelwa entolongweni kuba urhulumente wayengahambisani neembono zakhe zopolitiko. Umama wayengakwazi ukusondla sonke. Ngoko oodadewethu abathathu abancinane uAraceli, uLauri noRamoni wabasa kwikhaya loonongendi elalikwisixeko saseBilbao. Apho babeza kondleka.
UAraceli: Ngelo xesha ndandineminyaka eyi-14, uLauri eneyi-12, yena uRamoni eneyi-10. Sasiyikhumbula kakhulu intsapho yasekhaya. Apho kwelo khaya loonongendi, umsebenzi wethu yayikukucoca. Kwiminyaka emibini kamva, oonongendi basithumela kwelinye ikhaya elikhulu eliseZaragoza, elalinyamekela abantu abadala. Sasisebenza nzima sicoca ikhitshi, ibe sasidinwa kakhulu.
UFelisa: Xa oodadewethu baya kwikhaya eliseZaragoza, umama nomalume owayengumfundisi bandithumela apho nam. Babefuna ndibe kude nomfana owayendithanda. Ndandikuvuyela ukuya kwikhaya loonongendi, kuba ndandimthanda uThixo. Ndandisiya yonke imihla ecaweni, ndifuna nokuba ngumvangelikazi ongumKatolika njengomzala wam oseAfrika.
Kodwa apho kwelo khaya ndandingakwazi ukwenza izinto ezininzi endandifuna ukuzenza. Oonongendi babengayikhuthazi into yokuba ndiye kukhonza uThixo kwelinye ilizwe. Emva konyaka, ndabuyela ekhaya ndaza ndanyamekela umalume. Ndandimenzela imisebenzi yasekhaya, ibe qho ebusuku sasithandaza kunye ngeRosari, isacholo esinomnqamlezo esifakwa entanyeni. Ndandithanda nokulungisa iintyatyambo ecaweni ndize ndinxibise umfanekiso kaMariya “neyeengcwele.”
UAraceli: Ngoxa ndandiseZaragoza, ndenza izifungo zokuqala ezazifuneka ukuze ndibe ngunongendi. Emva koko, oonongendi bagqiba kwelokuba sahlukaniswe, mna noodadewethu. Ngoko bandithumela kwikhaya eliseMadrid, yena uLauri bamthumela kweliseValencia. URamoni washiyeka eZaragoza. EMadrid, ndenza izifungo zesibini ezazifuneka ukuze ndibe ngunongendi. Abantu abaninzi njengabafundi nabantu abasele bekhulile, babesiza kuhlala kweli khaya. Ngoko wawumninzi umsebenzi ekwakufuneka wenziwe. Ndandisebenza kwisibhedlele selo khaya.
Ndandikuvuyela ukuba ngunongendi. Ndandicinga ukuba siza kuchitha ixesha elininzi sifunda iBhayibhile. Kodwa ndaphoxeka. Akukho kwamntu owayesebenzisa iBhayibhile okanye owayekhe athethe ngoThixo noYesu. Ndafunda isiLatin, ndafunda nangobomi “beengcwele”, ndaza ndanqula uMariya. Kodwa ixesha elininzi sasisenza umsebenzi onzima.
Ndaqalisa ukuziva ndixinezelekile yaye ndixhalabile. Ndandivakalelwa kukuba ndimele ndifumane imali yokuncedisa ekhaya endaweni yokusebenza kwikhaya loonongendi, ndisenza abanye abantu izityebi. Ngoko ndathetha nomphathi woonongendi ngale nto ndaza ndamxelela ukuba ndifuna ukuhamba. Kodwa wandivalela esiseleni. Wayecinga ukuba loo nto iza kunditshintsha ingqondo.
Oonongendi bandikhupha esiseleni, kodwa bathi besakubona ukuba ndisafuna ukuhamba, baphinda bandivalela. Emva kokwenza le nto izihlandlo ezithathu, bathi ndingahamba ukuba ndingabhala oku: “Ndiyahamba kuba ndikhetha ukukhonza uSathana kunoThixo.” Ndothuka. Ndandifuna nyhani ukuhamba kodwa ndandingenako ukubhala loo mazwi. Ekugqibeleni, ndathi ndifuna ukuthetha nomfundisi, ndaza ndamxelela yonk’ into. Wafumana imvume kubhishophu yokuba ndibuyele kwikhaya laseZaragoza. Emva kweenyanga ezimbalwa ndilapho, ndavunyelwa ukuba ndihambe. Ngokukhawuleza emva koko, uLauri noRamoni nabo bahamba.
INCWADI EYASAHLUKANISAYO
UFelisa: Ekuhambeni kwexesha, ndatshata ndaza ndaya kuhlala eCantabria, eliphondo laseSpeyin. Ndandisaya rhoqo ecaweni. Ngenye imini ecaweni umfundisi wakhwaza ngomsindo wathi, “Jongani le ncwadi!” Watsho esibonisa incwadi ethi Inyaniso Ekhokelela Kubomi Obungunaphakade. Wathi, “Ukuba kukho umntu oninike le ncwadi, yinikeni mna okanye niyilahle!”
Ndandingenayo loo ncwadi, kodwa ndandiyifuna. Kwiintsuku nje ezingephi, kweza amabhinqa amabini endlwini yam. AyengamaNgqina kaYehova, ibe andinika la ncwadi. Ndayifunda kwangobo busuku. Xa abuyayo la mabhinqa, andibuza ukuba ndiyafuna na ukufunda iBhayibhile, ibe ndavuma.
Ndandisoloko ndifuna ukumkholisa uThixo. Ndafunda inyaniso ngoYehova, ndaza ndaqalisa ukumthanda kakhulu. Ndandifuna ukuxelela wonke umntu ngaye. Ngo-1973 ndabhaptizwa. Ndandisoloko ndizama ukuxelela intsapho yasekhaya ngenyaniso nanini na ithuba livela. Kodwa abantu basekhaya ingakumbi uAraceli, babesithi ayichananga le nto ndiyikholelwayo.
UAraceli: Ndandinomsindo yaye ndilucaphukela unqulo lwam ngenxa yempatho-mbi endayifumana kwikhaya loonongendi. Kodwa ndaqhubeka ndisiya rhoqo ecaweni, ibe ndithandaza ngeRosari yonke imihla. Ndandisafuna ukuyazi iBhayibhile, yaye ndacela ukuba uThixo andincede. Emva koko, uFelisa wandixelela ngoko wayekufundile. Indlela awayenemincili ngayo ngoko wayekukholelwa, ndandicinga ukuba uyaphambana. Ndandingayiginyi tu le wayeyithetha.
Kamva ndabuyela eMadrid ngenxa yomsebenzi, ndaza ndatshata. Ekuhambeni kweminyaka, ndaqaphela ukuba abantu abaya rhoqo ecaweni abaphili ngeemfundiso zikaYesu. Ngoko ndayeka ukuya ecaweni. Ndayeka ukukholelwa “kwiingcwele” nakwisihogo somlilo, ibe ndayeka nokucinga ukuba abefundisi baxolela izono. Ndade ndalahla yonke imifanekiso yonqulo endandinayo. Ndandingazi nokuba ndandisenza into efanelekileyo na. Ndandiziva ndiphoxekile, kodwa ndaqhubeka ndithandaza kuThixo ndisithi: “Ndifuna ukukwazi. Ndincede!” Kwakukudala amaNgqina kaYehova esiza kunkqonkqoza endlwini yam, kodwa ndandingawavuleli. Ndandingathembi naluphi na unqulo.
Udadewethu uLauri wayehlala eFransi, yena uRamoni ehlala eSpeyin. Malunga nonyaka ka-1980, baqalisa ukufunda iBhayibhile namaNgqina kaYehova. Ndandiqinisekile ukuba babengayiqondi into yokuba babefundiswa imfumba yobuxoki, kanye njengoFelisa. Kamva ndadibana noAngelines, omnye wabamelwane bam, saza saba ngabahlobo abasondeleyo. Naye wayeliNgqina likaYehova. Yena nomyeni wakhe bandibuza kaninzi ukuba andifuni na ukufunda iBhayibhile nabo. Baqaphela ukuba nangona ndandisithi andinaxesha lonqulo, ndandifuna nyhani ukuyazi iBhayibhile. Ekugqibeleni ndathi: “Kulungile. Ndiza kufunda nani, kodwa kuphela ukuba ndiza kusebenzisa eyam iBhayibhile!” Inguqulelo yeBhayibhile endandinayo yayiyiNácar-Colunga.
EKUGQIBELENI IBHAYIBHILE IYASIMANYANISA
UFelisa: Ukubhaptizwa kwam ngo-1973, kwakukho amaNgqina ayi-70 eSantander, elikomkhulu laseCantabria. Sasihamba imigama emide ukuya kushumayela kubo bonke abantu abakwiilali ezininzi ezilapho. Ngoko sasihamba ngebhasi saza kamva sahamba ngeemoto ukusuka kule lali ukuya kuleya.
Ebudeni beminyaka, ndiye ndafunda iBhayibhile nabantu abaninzi, ibe abayi-11 kubo babhaptizwa. Abaninzi kubantu endandifunda nabo babengamaKatolika. Kwakufuneka ndibe nomonde. Kanye njengam, babedinga ixesha ukuze baqonde ukuba oko bakukholelwayo akuchananga. Ndandisazi ukuba yiBhayibhile nomoya oyingcwele kaYehova kuphela ezinokunceda umntu atshintshe indlela acinga ngayo aze ayiqonde inyaniso. (Hebhere 4:12) Umyeni wam uBienvenido owayekade elipolisa, wabhaptizwa ngo-1979, ibe yena umama waqalisa ukufunda iBhayibhile kanye ngaphambi kokuba asweleke.
UAraceli: Xa ndandiqala ukufunda iBhayibhile namaNgqina kaYehova, ndandivakalelwa kukuba andinakuwathemba. Kodwa ekuhambeni kwexesha ndayeka ukuvakalelwa ngaloo ndlela. AmaNgqina ayengapheleli nje ekufundiseni iBhayibhile, kodwa ayezithobela iimfundiso zayo. Lwaqalisa ukukhula ukholo lwam kuYehova neBhayibhile, ibe ndandonwabe kakhulu. Abanye babamelwane bam baluphawula olu tshintsho baza bathi, “Araceli, qhubeka nale ndlela uyikhethileyo!”
Ndikhumbula ndithandaza ndisithi, “Enkosi Yehova ngokungandincami, nangokundinceda ndifumane oko bendikukhangela—ulwazi oluchanileyo lweBhayibhile.” Ndaye ndacela noFelisa ukuba andixolele ngokuthetha amazwi ahlabayo kuye. Ukususela ngoko sayeka ukuxabana, kunoko savuyela ukuncokola ngeBhayibhile. Ndabhaptizwa ngo-1989 ndineminyaka eyi-61.
UFelisa: Ndineminyaka eyi-91 ngoku. Umyeni wam uswelekile, ibe andisakwazi ukuzenza izinto ezininzi. Kodwa ndisayifunda yonke imihla iBhayibhile, ibe ndiyaya ezintlanganisweni nasentsimini xa ndinako.
UAraceli: Ndiyathanda ukuthetha ngoYehova kubefundisi noonongendi endidibana nabo, mhlawumbi kuba nam ndandingunongendi. Ndincokole kamnandi nabanye babo, ibe abaninzi bathathe iincwadi neemagazini. Ndikhumbula omnye umfundisi. Emva kokuthetha naye izihlandlo ezininzi, wavumelana noko ndandikuthetha. Waza wathi: “Kodwa ndingaba saya phi ndimdala kangaka? Angathini amarhamente nentsapho yam?” Ndaphendula ndathi: “Yena uThixo uza kuthini?” Waqonda ukuba ndichanile, ibe ndandimbona ukuba ubuhlungu. Kodwa kwakubonakala ukuba akanaso isibindi sokutshintsha.
Soze ndilulibale usuku awathi umyeni wam ufuna ukuya nam ezintlanganisweni. Wayeneminyaka engaphezu kweyi-80 xa wayeqala ukuya ezintlanganisweni, ibe ukususela ngoko zange aphinde aphoswe. Wafunda iBhayibhile waza waqalisa ukushumayela. Ndineenkumbulo ezimnandi zethu sisebenza kunye entsimini. Wasweleka kwiinyanga ezimbini ngaphambi kosuku awayeza kubhaptizwa ngalo.
UFelisa: Ukuqala kwam ukukhonza uYehova, oodadewethu abathathu abancinane babendichasa. Kodwa kamva, nabo bayamkela inyaniso. Le yenye yezona zinto zimnandi zakha zenzeka kum. Ukususela ngoko, siye savuyela ukuchitha ixesha kunye sincokola ngoThixo wethu othandekayo, uYehova, neLizwi lakhe! Ekugqibeleni, sonke sasikhonza uYehova. *
^ isiqe. 29 UAraceli uneminyaka eyi-87, uFelisa uneyi-91, yena uRamoni uneyi-83. Bonke basakhonza uYehova ngokuthembeka. ULauri wasweleka ngo-1990, naye ethembekile kuYehova.


text:
1:1 Isihlabo selizwi likaYehova, esisingisele kuSirayeli, ngoMalaki.
1:2 Uthi uYehova, Ndinithandile; ke nina nithi, Usithande ngokuthini na? UEsawu asingumkhuluwa kaYakobi na? utsho uYehova; ukanti ndathanda ke uYakobi;
1:3 ndamthiya uEsawu; iintaba zakhe ndazenza kwaba senkangala, nelifa lakhe laba leleempungutye entlango.
1:4 Ekubeni ke uEdom esithi, Sivikivekile, siya kubuya siwakhe amanxuwa; utsho uYehova wemikhosi ukuthi, Baya kwakha bona, kodwa mna ndiya kugungxula; kothiwa, Bangumda wokungendawo, ngabantu ababhavumelayo uYehova kude kuse ephakadeni.
1:5 Amehlo enu aya kubona, nithi ke nina, Mkhulu uYehova phezu komda wakwaSirayeli.
1:6 Unyana uyambeka uyise, umkhonzi uyayihlonela inkosi yakhe; ukuba ndinguyihlo, kuphi na ke ukubekwa kwam? ukuba ndiyinkosi, kuphi na ukoyikwa kwam? utsho uYehova wemikhosi kuni, babingeleli, nina balidelileyo igama lam. Nibe ke nisithi, Silidele ngokuthini na igama lakho?
1:7 Nina nizisa esibingelelweni sam isonka esingcolileyo, nibe ke nisithi, Sikungcolise ngokuthini na? Ngokuthi oku kwenu, Isithebe sikaYehova sidelekile sona.
1:8 Ukuba nizisa into eyimfama ukuba ibingelelwe, akunto imbi oko? Ukuba nizisa into esisiqhwala nento efayo, akunto imbi oko? Khawuyisondeze loo nto kwinkosi yakho, ukuba yokholiswa na nguwe; yokunonelela na? utsho uYehova wemikhosi.
1:9 Kaloku ke, khanimbongoze uThixo, ukuba asibabale; kuvele esandleni senu oku; womnonelela ke umntu ngenxa yenu na? utsho uYehova wemikhosi.
1:10 Akwaba bekukho umntu kuni ozivalileyo iingcango, anasibanekela ilize isibingelelo sam! Andininanze nganto, utsho uYehova wemikhosi, andikholiswa nangumnikelo ophuma esandleni senu.
1:11 Ngokuba kuthabathela ekuphumeni kwelanga, kude kuse ekutshoneni kwalo, likhulu igama lam phakathi kweentlanga; nasezindaweni zonke kuqhunyiselwa, kunikelwe igama lam umnikelo ohlambulukileyo; ngokuba likhulu igama lam phakathi kweentlanga; utsho uYehova wemikhosi.
1:12 Ke nina niyalihlambela ngokuthi oku kwenu, Isithebe sikaYehova singcolile, neziveliso zaso, ukutya kwaso kudelekile.
1:13 Nabuya nathi ke, Yabonani, yindinisa yani na le! nasivuthela; utsho uYehova wemikhosi; nazisa izinto eziphangiweyo, neziziqhwala, nezifayo; nenjenje ukuzisa umnikelo ke; ndikholiswe na ke zezo zinto ziphuma esandleni senu? utsho uYehova.
1:14 Uqalekisiwe ke oqhathaniselayo, ukanti kukho emhlambini wakhe iduna; nobhambathisa, abingelele eNkosini into eyonakeleyo; ngokuba ndingukumkani omkhulu, utsho uYehova wemikhosi, negama lam liyoyikeka phakathi kweentlanga.
2:1 Ngoku ke lo mthetho ubhekiswa kuni, babingeleli.
2:2 Ukuba anithanga niphulaphule, ukuba anithanga nikunyamekele ngentliziyo ukulizukisa igama lam, utsho uYehova wemikhosi ndonithumela isiqalekiso, ndiziqalekise iintsikelelo zenu; ewe, sendiziqalekisile, kuba ningakunyamekeli ngentliziyo,
2:3 Yabonani, ndiyayikhalimela ingalo yenu, nditshize ngomswane ebusweni benu, umswane wemithendeleko yenu, banithwale banisuse nawo;
2:4 nazi ukuba ndinithumele lo mthetho, ukuba ube ngumnqophiso wam noLevi; utsho uYehova wemikhosi.
2:5 Umnqophiso wam ubunaye uLevi, ububomi noxolo; ndamnika ezo zinto ukuba oyike. Wandoyika ke, waqhiphuka umbilini ngenxa yegama lam.
2:6 Umyalelo wenyaniso waba semlonyeni wakhe, akwafumaneka bugqwetha emilebeni yomlomo wakhe; wahamba nam exolile, ethe tye, wabuyisa abaninzi ebugwenxeni.
2:7 Kuba umlomo wombingeleli ngowokugcina ukwazi, umyalelo bawufune emlonyeni wakhe; ngokuba ungumthunywa kaYehova wemikhosi.
2:8 Ke nina nimkile endleleni, nabakhubekisa abaninzi kuwo umyalelo, nawonakalisa umnqophiso kaLevi; utsho uYehova wemikhosi.
2:9 Nam ndinenza abadelekileyo nabathobekileyo ebantwini bonke, ngokokuba ningazigcinanga iindlela zam, nesuka nanonelela umntu emyalelweni.
2:10 Akamnye na ubawo wethu sonke siphela? Asidalwe Thixo mnye na? Yini na ukuba singinizelane, siwuhlambele umnqophiso woobawo bethu?
2:11 Unginizile uYuda, kwenzeka amasikizi kwaSirayeli naseYerusalem; ngokuba uYuda uyihlambele ingcwele kaYehova ayithandayo, wazeka intombi yothixo wolunye uhlanga.
2:12 Akwaba uYehova angamnqamla, kwindoda ekwenzayo oko, lowo ulindayo nalo usabelayo ezintenteni zakwaYakobi, nozisa iminikelo kuYehova wemikhosi.
2:13 Oku ke nikwenza okwesibini: ukugubungela isibingelelo sikaYehova ngeenyembezi, ngokulila, nangokuncwina, ade angabi sawubheka umnikelo, angabi samkela nto ikholekayo ezandleni zenu.
2:14 Nithi ke, Ngani na? Ngenxa yokuba uYehova ebelingqina phakathi kwakho nomfazi wobutsha bakho, lowo umnginizeleyo wena; kanti ke lidlelane lakho, ngumfazi womnqophiso wakho.
2:15 Akubangakho namnye ukwenzayo oku, obenamasalela omoya. Ke wenza ntoni na omnye lowo? Wafuna imbewu yakwaThixo. Wugcineni ngoko umoya wenu, ungamnginizeli umfazi wobutsha bakho;
2:16 kuba ndikuthiyile ukwala, utsho uYehova, uThixo kaSirayeli; ndimthiyile nogubungela ingubo yakhe ngogonyamelo, utsho uYehova wemikhosi; wugcineni ke umoya wenu, ninganginizi.
2:17 Nimdinisile uYehova ngamazwi enu. Nithi ke, Simdinise ngokuthini na? Ngokuthi oku kwenu, Bonke abenza okubi balungile emehlweni kaYehova, ubananzile yena; okanye nithi, Uphi na uThixo wokugweba?
3:1 Yabona, ndiya kuthuma umthunywa wam, agece indlela phambi kwam. Iya kuza ke ngesiquphe etempileni yayo iNkosi leyo niyifunayo; kwaumthunywa womnqophiso enimlangazelelayo, yabona, uyeza; utsho uYehova wemikhosi.
3:2 Ngubani na ke onokuyinyamezela imini yakuza kwakhe? Ngubani na ke onokuma ekubonakaleni kwakhe? Ngokuba unjengomlilo womnyibilikisi, unjengesoda yabaxovuli beengubo.
3:3 Uya kuhlala ke engumnyibilikisi, engumcoci wesilivere, abacoce oonyana bakaLevi, abahluze njengegolide, nanjengesilivere; babe ngabazisa umnikelo kaYehova benobulungisa.
3:4 Woba mnandi ke kuYehova umnikelo wakwaYuda nowaseYerusalem, ngokweemini zasephakadeni, ngokweminyaka yamandulo.
3:5 Ndiya kusondela kuni ukuba ndigwebe, ndibe lingqina elikhawulezayo kubakhafuli, nakubakrexezi, nakubafungi bobuxoki; nakwabacudisa umqeshwa ekumvuzeni, nomhlolokazi, nenkedama; nakwabathoba owasemzini, bangandoyiki mna; utsho uYehova wemikhosi.
3:6 Ngokuba mna, Yehova, andiguquguquki; ukuze ningagqitywa nje niphele, nina nyana bakaYakobi.
3:7 Kususela kwimihla yoyihlo, nimkile emimiselweni yam, anayigcina. Buyelani kum, ndibuyele kuni; utsho uYehova wemikhosi. Nithi ke, Sibuye ngokuthini na?
3:8 Umntu angamqhatha na uThixo, ukuba nindiqhathe nje? Nithi ke, Sitheni na ukukuqhatha? Kwizishumi nemirhumo.
3:9 Niqalekisiwe ngesiqalekiso; noko ke niphikele ukundiqhatha, nina luhlangandini nonke niphelu.
3:10 Ziziseni zonke izishumi endlwini yobuncwane bam, ize ke kubekho ukudla endlwini yam; ngoku nindicikide ngale nto, utsho uYehova wemikhosi, ukuba andisayi kunivulela na iingcango zezulu, ndinithululele iintsikelelo, kude kungasweleki lutho.
3:11 Ndoyikhalimela inkumbi edlayo ngenxa yenu, ingazonakalisi iziqhamo zomhlaba wenu, ungaphunzi umdiliya wenu entsimini; utsho uYehova wemikhosi.
3:12 Zonke iintlanga ziya kuthi ninoyolo, ngokuba niya kuba lilizwe elinanziweyo; utsho uYehova wemikhosi.
3:13 Amazwi enu andigixile, utsho uYehova. Nithi ke, Sithethe ntoni na ngawe?
3:14 Nithi, Akunto yanto ukumkhonza uThixo; sizuze ntoni na ngakuba sigcine isigxina sakhe, sahamba ngezimnyama zokuzila ngenxa kaYehova wemikhosi?
3:15 Kaloku ke sithi banoyolo abakhukhumeleyo; abaneli kwakheka abenzi bokungendawo; basuka bamcikide uThixo, basinde.
3:16 Ke kaloku abamoyikayo uYehova bathetha elowo nowabo; uYehova wazibaza iindlebe, weva; incwadi yokukhumbuza phambi kwakhe yabhalelwa abamoyikayo uYehova, abacinga ngegama akhe.
3:17 Uthi ke uYehova wemikhosi, Baya kuba yinqobo kum ngemini endenza oku, ndibaconge, njengomntu oconga unyana wakhe omkhonzayo.
3:18 Nobuya ke niwubone umahluko phakathi kwelungisa nongendawo, phakathi komkhonzayo uThixo nongamkhonziyo.
4:1 Ngokuba, yabonani, iyeza imini evutha njengeziko; baya kuba ziindiza bonke abakhukhumali, nabenzi bonke bokungendawo, ibalenye loo mini izayo, utsho uYehova wemikhosi, ingabashiyeli ngcambu nasebe.
4:2 Ke kuni, nina baloyikayo igama lam, ilanga lobulungisa liya kuphuma, linophiliso emaphikweni alo. Niya kuphuma nidlobe, njengamankonyana asesitalini, nibaxovule abangendawo;
4:3 ngokuba baya kuba luthuthu phantsi kweentende zeenyawo zenu ngemini endikwenzayo oku; utsho uYehova wemikhosi.
4:4 Khumbulani umyalelo kaMoses, umkhonzi wam, endamwiselayo eHorebhe, ngokusingisele kumaSirayeli onke, imimiselo namasiko.
4:5 Yabonani, ndiya kuthumela kuni uEliya umprofeti, ingekafiki imini enkulu eyoyikekayo kaYehova.
4:6 Wobuyisela iintliziyo zooyise kubantwana, neentliziyo zabantwana kooyise, hleze ndize ndilichithe ilizwe ngokuliphanzisa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Andikhululekanga na?+ Andingompostile na?+ Andimbonanga na uYesu iNkosi yethu?+ Aningomsebenzi wam na nina eNkosini?
2 Ukuba andingompostile kwabanye, ngokuqinisekileyo ndinguye kuni, kuba nina nilitywina eliqinisekisa+ ubupostile bam eNkosini.
3 Ndenjenje ukuzithethelela kwabo bandincinayo:+
4 Sinegunya lokutya+ nokusela, akunjalo?
5 Sinegunya lokuthabatha udade njengomfazi,+ kwanjengabanye abapostile nabantakwab’ eNkosi+ noKefas,+ akunjalo?
6 Okanye ndim noBharnabhas+ kuphela na abangenalo igunya lokuyeka kumsebenzi wempangelo?+
7 Ngubani na okha akhonze njengejoni ngezakhe iindleko? Ngubani na otyala isidiliya aze angatyi esiqhameni saso?+ Okanye ngubani na owalusa umhlambi aze angatyi nxalenye yobisi lomhlambi?+
8 Ndizithetha ngemilinganiselo yabantu na ezi zinto?+ Okanye awuzitsho na nawo uMthetho+ ezi zinto?
9 Kuba emthethweni kaMoses kubhaliwe kwathiwa: “Uze ungayifaki isicheme inkunzi yenkomo xa ibhula ukutya okuziinkozo.”+ Ziinkunzi zeenkomo na azikhathaleleyo uThixo?
10 Okanye oku ukutsho ngokupheleleyo ngenxa yethu na? Ngokwenene kwabhalwa ngenxa yethu,+ ngenxa yokuba umntu olimayo ufanele alime ngethemba, nomntu obhulayo ufanele enjenjalo ngethemba lokuba nesabelo.+
11 Ukuba sihlwayele izinto zokomoya+ kuni, kuyinto enkulu na ukuba siza kuvuna izinto zenyama kuni?+
12 Ukuba abanye abantu bathabath’ inxaxheba kweli gunya phezu kwenu,+ asenjinjalo kakhulu na thina? Noko ke, asilisebenzisanga eli gunya,+ kodwa sinyamezela zonke izinto, ukuze singazithinteli iindaba ezilungileyo+ ezingoKRISTU.
13 Anazi na ukuba abantu abenza imisebenzi engcwele batya+ izinto ezisetempileni, yaye abo bakhonza rhoqo+ esibingelelweni baba nesahlulo sabo kunye nesibingelelo?
14 Ngale ndlela, kwanayo, iNkosi yamisela+ ukuba abo babhengeza iindaba ezilungileyo baphile ngazo iindaba ezilungileyo.+
15 Kodwa andibangi nalinye kula malungiselelo.+ Yaye nokubhala kwam oku, andizami kubanga wona. Ndixolele ukufa kunokwenjenjalo—yaye akukho mntu unokukuphuthisa oku kuqhayisa kwam!+
16 Ukuba ndivakalisa iindaba ezilungileyo,+ andinasizathu sakuqhayisa, kuba oko kuyimfuneko.+ Yeha ke+ mna ukuba andizivakalisanga iindaba ezilungileyo!
17 Ukuba ndikwenza oku ngokuzithandela,+ ndinomvuzo;+ kodwa ukuba ndikwenza ngokunxamnye nokuthanda kwam, noko kunjalo ndiphathiswe ubugosa.+
18 Uyintoni, ngoko, umvuzo wam? Ukukuba ndizivakalise iindaba ezilungileyo ngaphandle kweendleko,+ ukuze ndingalisebenzisi kakubi igunya lam kwiindaba ezilungileyo.
19 Kuba, nakuba ndikhululekile kubo bonke abantu, ndizenze ngokwam ndalikhoboka+ kubo bonke, ukuze ndizuze+ inkoliso yabantu.
20 Yaye ngoko kumaYuda ndaba njengomYuda,+ ukuze ndiwazuze amaYuda; kwabo baphantsi komthetho ndaba njengophantsi komthetho,+ nakuba mna ngokwam ndingekho phantsi komthetho,+ ukuze ndibazuze abo baphantsi komthetho.
21 Kwabo bangenamthetho+ ndaba njengongenamthetho,+ nangona ndingenguye ongenamthetho kuThixo kodwa ndiphantsi komthetho+ kuKristu,+ ukuze ndibazuze abo bangenamthetho.
22 Kwababuthathaka ndaba buthathaka, ukuze ndibazuze ababuthathaka.+ Ndiye ndaba zizinto zonke kubantu bazo zonke iintlobo,+ ukuze ngandlela zonke ndisindise abathile.
23 Kodwa ndenza zonke izinto ngenxa yeendaba ezilungileyo, ukuze ndabelane+ nabanye ngazo.
24 Anazi na ukuba iimbaleki+ elugqatsweni zibaleka zonke, kodwa inye kuphela eyamkela umvuzo?+ Balekani+ ngendlela yokuba niwufumane.+
25 Ngaphezu koko, wonke umntu oba nenxaxheba kukhuphiswano uqhelisela ukuzeyisa+ kuzo zonke izinto. Kambe ke, bona benjenjalo ukuze bafumane isithsaba esinokonakala,+ kodwa thina eso singenakonakala.+
26 Ngoko ke, indlela endibaleka+ ngayo asiyiyo eyokungaqiniseki; indlela endalathisa ngayo izithonga zam yeyokuze ndingabethi umoya;+
27 kodwa ndiyawuqoba umzimba wam+ ndize ndiwuphathe njengekhoboka, ukuze, emva kokuba ndishumayele kwabanye, mna ngokwam ndingabi ngongakholekanga+ ngandlel’ ithile.
Yithumele
Yithumele
1 Korinte 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=46&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D46%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
AMABALI EBHAYIBHILE ANEMIFANEKISO
AMABALI EBHAYIBHILE ANEMIFANEKISO
UYehova Womeleza UGidiyon
UYehova wamnceda njani uGidiyon ukuze amelane nabo babemntlonta kwaMidiyan? Funda ibali elinemifanekiso kwi-intanethi okanye kwiPDF eprintiweyo.
OKUNGAKUMBI
UAdam NoEva Bacingela Iziqu Zabo
Yintoni eyenzekayo ngenxa yokuba benza isigqibo esibi?
UDavide Uba Nesibindi
Yintoni eyayibangela ukuba uDavide abe nethemba lokuba uza kumoyisa uGoliyati? Kutheni unokuba nesibindi sokuba unokwenza izinto ezifanelekileyo?
USamuweli Ukhetha Ukukhonza UYehova
USamuweli wabona abantu abasegunyeni besenza izinto ezimbi. Yintoni eyamncedayo ukuba akhethe ukukhonza uYehova nakubeni abanye bakhetha ukwenza izinto ezimbi?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
22 Wathetha ke uDavide amazwi ale ngoma+ kuYehova ngomhla uYehova awamhlangula ngawo entendeni yesandla seentshaba zakhe+ zonke nasentendeni yesandla sikaSawule;+
2 yaye wahlabela mgama wathi:
“UYehova yingxondorha yam+ negwiba lam+ noMsindisi wam.+
3 UThixo wam liliwa lam.+ Ndiya kusabela kuye,
Ulikhaka lam+ nophondo lwam+ losindiso, indawo yam ephakamileyo nenqabisekileyo,+
Nendawo endisabela kuyo,+ uMsindisi wam;+ undisindisa kugonyamelo.+
4 Ndiya kubiza kuLowo ungowokudunyiswa,+ uYehova,
Yaye ndiya kusindiswa kwiintshaba zam.+
5 Kuba ndarhawulwa ngamaza abulalayo;+
Kwakukho izikhukula zamadoda angamatshivela ezaziqhubeka zindinkwantyisa.+
6 Iintsontelo zeShiyol zandingqonga;+
Imigibe yokufa yajamelana nam.+
7 Ekubandezelekeni kwam ndaqhubeka ndibiza kuYehova,+
Ndaqhubeka ndibiza kuThixo wam.+
Wandula ke yena esetempileni yakhe waliva ilizwi lam,+
Ngokukhalela kwam uncedo ezindlebeni zakhe.+
8 Umhlaba waqalisa ukugungqa nokunyikima uhexa;+
Neziseko zamazulu zaphazamiseka,+
Zaqhubeka zihexa ngenxa yokuba wayecaphukile.+
9 Kwenyuka umsi emathatheni akhe, yaye umlilo ophuma emlonyeni wakhe waqhubeka uqwenga;+
Amalahle aphuma kuye avutha.+
10 Wawathoba ke amazulu waza wehla;+
Yaye ngaphantsi kweenyawo zakhe kwakukho intsunguzi yesithokothoko.+
11 Weza ekhwele ikherubhi+ ephaphazela;
Yaye wabonakala esemaphikweni omoya.+
12 Wandula ke wabeka ubumnyama ngeenxa zonke kuye banjengeminquba,+
Amanzi amnyama, iingqimba zamafu.+
13 Ekuqaqambeni okuphambi kwakhe kwavutha amalahle omlilo avuthayo.+
14 UYehova waqalisa ukududuma esezulwini,+
Yaye Oyena Uphakamileyo wakhupha ilizwi lakhe.+
15 Waqhubeka ethumela iintolo, ukuze abachithachithe;+
Umbane, ukuze avuse isiphithiphithi phakathi kwabo.+
16 Imiphantsi yemisinga yolwandle yabonakala,+
Iziseko zelizwe elinemveliso+ zatyhileka,
Ngokukhalima kukaYehova, ngokufutha kwempefumlo yamathatha akhe.+
17 Wathumela ephezulu, wandithabatha,+
Wanditsala ndaphuma emanzini amaninzi.+
18 Wandihlangula kutshaba lwam olomeleleyo,+
Kwabo bandithiyileyo; ngenxa yokuba babomelele ngakumbi kunam.+
19 Baqhubeka bejamelana nam ngemini yentlekele yam,+
Kodwa uYehova wandixhasa.+
20 Wandikhuphela endaweni ebanzi;+
Wandihlangula, ngenxa yokuba wayeyoliswa ndim.+
21 UYehova undivuza ngokobulungisa bam;+
Undibuyekeza ngokokuhlambuluka kwezandla zam.+
22 Kuba ndizigcinile iindlela zikaYehova,+
Yaye andimkanga ngobungendawo kuThixo wam.+
23 Kuba zonke izigwebo zakhe+ ziphambi kwam;
Ke yona imimiselo yakhe, andiyi kuphambuka kuyo.+
24 Ndiya kuzingqina ndingenasiphoso+ kuye,
Kwaye ndiza kuzigcina ekwenzeni isiphoso.+
25 Makandibuyekeze uYehova ngokobulungisa bam,+
Ngokokuhlambuluka kwam phambi kwamehlo akhe.+
26 Kulowo unyanisekileyo uya kwenza ngokunyaniseka;+
Uya kuqhubana nalowo ungenasiphoso, unamandla ngokungenasiphoso;+
27 Kulowo uzigcina ehlambulukile uya kuzibonakalisa uhlambulukile,+
Kulowo unobugwenxa uya kwenza njengongenangqiqo.+
28 Nabantu abathobekileyo uya kubasindisa;+
Kodwa amehlo akho anxamnye nabo banekratshi, ukuze ubathobe.+
29 Kuba wena usisibane sam, Yehova,+
Yaye nguYehova owenza bukhanye ubumnyama bam.+
30 Kuba ngawe ndinokuwahlangabeza amatutu;+
NgoThixo wam ndinokulunyuka udonga.+
31 Ke yena uTHIXO oyinyaniso, igqibelele indlela yakhe;+
Ilizwi likaYehova lisulungekile.+
Ulikhaka kubo bonke abo basabela kuye.+
32 Kuba ngubani na uThixo ingenguye uYehova,+
Ngubani na iliwa ngaphandle koThixo wethu?+
33 UTHIXO oyinyaniso yinqaba yam eyomeleleyo,+
Yaye uya kuyenza igqibelele indlela yam,+
34 Esenza iinyawo zam zibe njengezamaxhamakazi;+
Yaye undigcina ndimi ezindaweni eziphakamileyo kum.+
35 Izandla zam uzifundisa imfazwe;+
Neengalo zam zigobe isaphetha sobhedu.+
36 Uya kundinika ikhaka lakho losindiso,+
Yaye yintobeko yakho endenza ndibe mkhulu.+
37 Amanyathelo am uya kuwenzela indawo ebanzi ngokwaneleyo ngaphantsi kwam;+
Yaye ngokuqinisekileyo amaqatha am akayi kuhexa.+
38 Ndiza kuzisukela iintshaba zam, ukuze ndizibhubhise,
Yaye andiyi kubuya zide zitshabalale.+
39 Kwaye ndiya kuzitshabalalisa ndize ndizitshitshise,+ ukuze zingabi nakuphakama;+
Yaye ziya kuwa phantsi kweenyawo zam.+
40 Uya kundibhinqisa amandla okulwa idabi;+
Abo bandivukelayo uya kubenza bathi folokohlo phantsi kwam.+
41 Ke zona iintshaba zam, ngokuqinisekileyo uya kuzenza zindinikele umva;+
Abo bandithiye kakhulu—nabo ndiya kubathulisa.+
42 Bakhalela uncedo, kodwa akukho msindisi;+
Bakhala kuYehova, kodwa okunene akabaphenduli.+
43 Ndiya kubaguba bacoleke njengothuli lomhlaba;
Ndiya kubacola njengodaka lwezitrato;+
Ndiya kubabetha bacoleke.
44 Kwaye uya kundisindisa ekuhlatyweni amadlala ngabantu bakowethu.+
Uya kundilondoloza ukuze ndibe yintloko ezintlangeni;+
Isizwana endingasazanga—siya kundikhonza.+
45 Abasemzini baya kuza kum bekhokhoba;+
Iindlebe ziya kuthobela ukuze zindive.+
46 Abasemzini baya kuphelelwa,
Yaye baya kuphuma bengcangcazela kwiindonga zabo zokuzikhusela.+
47 UYehova uyaphila;+ malibongwe ke iLiwa lam;+
Kwaye makaphakanyiswe uTHIXO oliliwa lokusindiswa kwam.+
48 UTHIXO oyinyaniso nguMniki wezenzo zempindezelo kum+
NaLowo wehlisela izizwana phantsi kwam,+
49 NaLowo undikhuphayo ezintshabeni zam.+
Yaye uya kundiphakamisa ngaphezu kwabo bandivukelayo;+
Uya kundihlangula kwindoda enezenzo zogonyamelo.+
50 Ngenxa yoko ndiya kukubulela, Yehova, phakathi kweentlanga;+
Negama lakho ndiliculele uncuthu lwengoma:+
51 Lowo wenzela ukumkani wakhe izenzo ezikhulu zosindiso+
Yaye emenzela ububele bothando othanjisiweyo wakhe,+
UDavide nembewu yakhe ukusa kwixesha elingenammiselo.”+
Yithumele
Yithumele
2 Samuweli 22
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=10&Chapter=22&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D10%26Chapter%3D22%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Isahluko Sesixhenxe
Ithemba Lokwenene Ngabantu Obathandayo Abafileyo
Sazi njani ukuba uvuko luza kubakho ngokwenene?
Uvakalelwa njani uYehova ngokuvusa abafileyo?
Ngoobani abaza kuvuswa?
1-3. Luluphi utshaba olusileqayo sonke, yaye kutheni ukuhlolisisa oko kufundiswa yiBhayibhile kuya kusizisela isiqabu?
KHAWUZITHELEKELELE ubaleka utshaba olukhohlakeleyo. Lomelele yaye lunamendu kunawe. Uyazi ukuba lukhohlakele kuba uye walubona lubulala abanye babahlobo bakho. Nakubeni ubaleka ngamandla akho onke, kodwa luya lusondela ngokusondela. Uphelelwa lithemba. Kodwa ngequbuliso, kuthi gqi ecaleni kwakho umntu oze kukuhlangula. Unamandla ngakumbi kunolu tshaba lwakho, yaye uthembisa ukuba uza kukunceda. Kutsho kuthi qabu emva koko!
2 Inyaniso ikukuba, lukho utshaba olunjalo olukuleqayo. Sonke sileqwa lolo tshaba. Njengoko sifundile kwisahluko esingaphambili, iBhayibhile ithi ukufa kulutshaba. Akukho namnye kuthi unokukubaleka okanye akoyise. Inkoliso yethu iye yalubona olu tshaba lubulala abantu esibathandayo. Kodwa uYehova unamandla ngakumbi lee kunokufa. UnguMhlanguli onothando osele esibonisile ukuba unako ukuloyisa olu tshaba. Yaye uthembisa ukuba uza kulubhangisa ngonaphakade utshaba olukukufa. IBhayibhile ifundisa oku: “Olokugqibela utshaba oluya kutshitshiswa kukufa.” (1 Korinte 15:26) Ziindaba ezimnandi ezo!
3 Makhe sihlolisise ngokufutshane indlela olusichaphazela ngayo utshaba olukukufa. Oku kuya kusinceda siqonde nto ithile eya kusivuyisa. Kaloku, uYehova uthembisa ukuba abafileyo baza kuphila kwakhona. (Isaya 26:19) Baza kuvuswa, babuyele ebomini.
XA UMNTU ESIMTHANDAYO ESIFA
4. (a) Kutheni indlela avakalelwa ngayo uYesu ngokufa komntu othandekayo isifundisa ngendlela avakalelwa ngayo uYehova? (b) Ngoobani ababa ngabahlobo abakhethekileyo bakaYesu?
4 Ngaba wakha wafelwa ngumntu omthandayo? Umele ukuba weva intlungu nosizi olunganyamezelekiyo. Ngamaxesh’ anjalo simele sifune intuthuzelo eLizwini likaThixo. (2 Korinte 1:3, 4) IBhayibhile isinceda siqonde indlela uYehova noYesu abavakalelwa ngayo ngokufa. UYesu, owayengumfanekiselo ogqibeleleyo kaYise, wayeyazi indlela ekubuhlungu ngayo ukufelwa. (Yohane 14:9) Xa eseYerusalem, uYesu wayedla ngokutyelela uLazaro noodadewabo, uMariya noMarta, ababehlala kwidolophu ekufutshane yaseBhethani. Baba ngabahlobo abakhulu. IBhayibhile ithi: “UYesu wayemthanda uMarta nodadewabo noLazaro.” (Yohane 11:5) Kodwa uLazaro wafa, njengokuba sifundile kwisahluko esingaphambili.
5, 6. (a) Wasabela njani uYesu xa wayekunye nentsapho kwanezihlobo ezazililela uLazaro? (b) Kutheni kusikhuthaza ukuba buhlungu kukaYesu?
5 Wavakalelwa njani uYesu ngokufa komhlobo wakhe? Ingxelo isixelela ukuba uYesu walila kunye nezalamane kwanezihlobo zikaLazaro. Wathi akubona intlungu ezikuyo, akakwazi ukuzibamba. “Wagcuma emoyeni, wakhathazeka.” Emva koko “zasuka zathi waxa iinyembezi kuYesu.” (Yohane 11:33, 35) Ngaba intlungu kaYesu itheth’ ukuba wayengenalo ithemba? Akunjalo. Enyanisweni, uYesu wayesazi ukuba kungekudala kwakuza kwenzeka into emangalisayo. (Yohane 11:3, 4) Sekunjalo, wayiva intlungu nosizi olubangelwa kukufa.
6 Noko ke, ukuba buhlungu kukaYesu kuyasikhuthaza. Kusifundisa ukuba uYesu kwanoYise uYehova, bakuthiyile ukufa. Kodwa uYehova uThixo unawo amandla okuloyisa olo tshaba! Makhe sibone oko uThixo wanika uYesu amandla okuba akwenze.
“LAZARO, PHUMA!”
7, 8. Kutheni imeko kaLazaro yayinokubonakala inganiki themba ebantwini, kodwa yintoni eyenziwa nguYesu?
7 ULazaro wayengcwatywe emqolombeni, yaye uYesu wacela ukuba lisuswe ilitye elalivale loo mqolomba. UMarta wala ngenxa yokuba uLazaro wayeneentsuku ezine efile, nomzimba wakhe sele uqalise ukubola. (Yohane 11:39) Kwakubonakala kungekho themba tu kwaphela!
8 Laqengqwa lasuka ilitye, waza uYesu wadanduluka ngamandla wathi: “Lazaro, phuma!” Kwenzeka ntoni? “Waphuma umntu lowo obefile.” (Yohane 11:43, 44) Ngaba unokuyithelekelela indlela abavuya ngayo abantu ababelapho? Izalamane zikaLazaro, abahlobo, nabamelwane, bonke babesazi ukuba ufile. Kodwa nanku ngoku emi phambi kwabo—esengulaa mntu bamaziyo nabamthandayo. Kumele ukuba kwabamangalisa ngokwenene oku. Ngokuqinisekileyo abaninzi bamanga uLazaro benemincili. Ngokwenene ukufa kwakoyisiwe!
9, 10. (a) UYesu wenza njani kwacaca ukuba wayewafumana phi amandla okuvusa uLazaro? (b) Ziziphi ezinye zeengenelo zokufunda ngeengxelo zokuvuswa kwabantu ezifumaneka eBhayibhileni?
9 UYesu akazange athi uwenze ngokwakhe lo mmangaliso. Kumthandazo awawenza ngaphambi kokuba abize uLazaro, wakwenza kwacaca ukuba nguYehova omvusileyo. (Yohane 11:41, 42) UYehova wayengaqali ukuwasebenzisa ngale ndlela amandla akhe. Ukuvuswa kukaLazaro kungomnye wemimangaliso esithoba yokuvuswa kwabantu echazwe eLizwini likaThixo. * Kuvuyisa ngokwenene ukufunda ezi ngxelo. Zisifundisa ukuba uThixo akanamkhethe, kuba abo bavuswayo babequka abantwana nabantu abakhulileyo, amadoda namabhinqa, amaSirayeli nabangengomaSirayeli. Yaye zikwachaza nendlela oku okwabavuyisa kakhulu ngayo abantu! Ngokomzekelo, xa uYesu wavusa enye intombazana ekufeni, abazali bayo ‘bathabatheka ngokugqithiseleyo.’ (Marko 5:42) Ngokwenene, uYehova wayebazisele uvuyo ababengasokuze balulibale.
10 Noko ke, abantu ababevuswe nguYesu baphinda bafa emva kwethuba. Ngaba oku kuthetha ukuba kwakungabalulekanga nganto ukuvuswa kwabo? Akunjalo. Ezi ngxelo zeBhayibhile ziqinisekisa inyaniso ebalulekileyo yaye zisinika ithemba.
UKUFUNDA KWIINGXELO ZOKUVUSWA KWABANTU
11. Ingxelo engokuvuswa kukaLazaro iyiqinisekisa njani inyaniso echazwe kwiNtshumayeli 9:5?
11 IBhayibhile ifundisa ukuba abafileyo “abazi nto konke konke.” Akukho ndawo baphila kuyo. Ingxelo ephathelele uLazaro iqinisekisa indlela okuyinyaniso ngayo oku. Ekuvukeni kukaLazaro, ngaba wayolisa abantu ngokubachazela ukuba kunjani ezulwini? Okanye ngaba waboyikisa ngokubachazela ngentuthumbo yesihogo somlilo? Akunjalo. IBhayibhile ayibonisi ukuba uLazaro wathetha nantoni na eyelele apho. Ebudeni beentsuku ezine zokufa kwakhe, ‘wayengazi nto konke konke.’ (INtshumayeli 9:5) ULazaro wayelele nje ekufeni.—Yohane 11:11.
12. Sinokuqiniseka njani ukuba uLazaro wavuswa ngokwenene?
12 Kwakhona ingxelo ephathelele uLazaro isifundisa ukuba uvuko luyinto yokwenene, aluyontsomi nje kuphela. UYesu wamvusa uLazaro phambi kwesihlwele esazibonela ngamehlo oku. Kwaneenkokeli zonqulo ezazimthiyile uYesu, azizange ziwukhanyele lo mmangaliso. Kunoko zathi: “Yintoni na emasiyenze, ngenxa yokuba lo mntu [uYesu] wenza imiqondiso emininzi?” (Yohane 11:47) Baninzi abantu abeza kubona uLazaro ovusiweyo. Yaye abaninzi kubo bakholwa kuYesu. Ukubona kwabo uLazaro kwabenza baqiniseka ukuba uYesu wayethunyelwe nguThixo. Obu bungqina babunamandla kangangokuba ezinye iinkokeli zonqulo ezikhohlakeleyo zamaYuda zenza iyelenqe lokubulala uYesu kunye noLazaro.—Yohane 11:53; 12:9-11.
13. Yintoni esiqinisekisayo ukuba ngokwenene uYehova unako ukubavusa abafileyo?
13 Ngaba akukho ngqiqweni ukukholelwa ukuba uvuko luyinto enokwenzeka? Akunjalo, kuba uYesu wafundisa ukuba ngenye imini “bonke abo bakumangcwaba enkumbulo” baza kuvuswa. (Yohane 5:28) UYehova unguMdali wazo zonke izinto eziphilayo. Ngaba kufanele kube nzima ke ukukholelwa ukuba unokubenza baphile kwakhona abo bafileyo? Kambe ke, oku kuya kuxhomekeka kwinkumbulo kaYehova. Ngaba unokubakhumbula abantu esibathandayo abafileyo? Cinga nje ngezigidi zezigidi zeenkwenkwezi ezisesibhakabhakeni, nokuthi uThixo uzazi zonke ngamagama! (Isaya 40:26) Ngoko uYehova uThixo unokuzikhumbula zonke iinkcukacha ngabo bathandekayo bafileyo, yaye ukulungele ukubabuyisela ebomini.
14, 15. Uvakalelwa njani uYehova ngokubuyisela abafileyo ebomini, njengoko kuboniswe koko kwathethwa nguYobhi?
14 Kodwa uYehova uvakalelwa njani ngokuvusa abafileyo? IBhayibhile ifundisa ukuba unomnqweno wokubavusa. Indoda ethembekileyo uYobhi yabuza yathi: “Ukuba indoda eyomeleleyo iyafa ngaba inokuphila kwakhona?” UYobhi wayethetha ngokulinda engcwabeni de kufike ixesha lokuba uThixo amkhumbule. Wathi kuYehova: “Uya kubiza, ndisabele. Uya kuwulangazelela umsebenzi wezandla zakho.”—Yobhi 14:13-15.
15 Khawucinge nje ngako oku! Eneneni uYehova uyakulangazelela ukubabuyisela ebomini abo bafileyo. Ngaba akukhuthazi na ukwazi ukuba uYehova uvakalelwa ngaloo ndlela? Kodwa kuthekani ngovuko oluzayo? Ngoobani abaza kuvuswa, yaye bevuselwa phi?
“BONKE ABO BAKUMANGCWABA ENKUMBULO”
16. Abafileyo abaza kuvuswa baza kuphila ubomi obunjani?
16 Iingxelo zeBhayibhile eziphathelele uvuko zisifundisa lukhulu ngovuko oluzayo. Abantu abavuswayo bavuselwa apha emhlabeni, baza baphila kwakhona kunye nabo babathandayo. Luya kuba njalo ke novuko oluzayo—kodwa lona luya kuphucuka ngakumbi. Njengoko sifundile kwiSahluko 3, injongo kaThixo kukuba wonke umhlaba ube yiparadesi. Ngoko abo bafileyo abayi kuvuselwa kwihlabathi elizaliswe ziimfazwe, ulwaphulo-mthetho nokugula. Baza kuvuswa benethemba lokuphila ngonaphakade emhlabeni onoxolo nolonwabo.
17. Luza kuba lukhulu kangakanani uvuko?
17 Ngoobani abaza kuvuswa? UYesu wathi ‘bonke abo bakumangcwaba enkumbulo baza kuliva ilizwi lakhe yena Yesu, baze baphume.’ (Yohane 5:28, 29) Ngokufanayo, iSityhilelo 20:13 sithi: “Lwathi ulwandle lwabakhupha abafileyo abakulo, kwathi ukufa neHadesi kwabakhupha abafileyo abalapho.” “IHadesi” ibhekisela kwingcwaba eliqhelekileyo loluntu. (Bona iSihlomelo, esikwiphepha 212-13.) Amangcwaba aza kuqongqothwa. Onke amawaka ezigidi zabantu abakuwo aza kuphila kwakhona. Umpostile uPawulos wathi: “Kuza kubakho uvuko lwamalungisa nabangengomalungisa.” (IZenzo 24:15) Kuthetha ukuthini oko?
18. Aquka oobani “amalungisa” aza kuvuswa, yaye eli themba linokukuchaphazela njani wena ngokobuqu?
18 “Amalungisa” aquka abantu abaninzi esifunda ngabo eBhayibhileni ababephila ngaphambi kokuza kukaYesu emhlabeni. Usenokucinga ngoNowa, uAbraham, uSara, uMoses, uRute, uEstere, nabanye abaninzi. Amanye ala madoda namabhinqa okholo kuthethwa ngawo kumaHebhere isahluko 11. Kodwa “amalungisa” aquka nabakhonzi bakaYehova abaye bafa ebudeni bexesha lethu. Ngenxa yethemba lovuko, asikoyiki ukufa.—Hebhere 2:15.
19. Ngoobani “abangengomalungisa,” yaye liliphi ithuba uYehova aza kubanika lona ngobubele?
19 Kuthekani ngabo bonke abantu ababengamkhonzi okanye bengamthobeli uYehova ngenxa yokuba babengamazi? La mawaka ezigidi zabantu “abangengomalungisa” akayi kulityalwa. Nawo aza kuvuswa aze anikwe ithuba lokufunda ngoThixo oyinyaniso aze amkhonze. Ebudeni beminyaka eliwaka, abafileyo baza kuvuswa baze banikwe ithuba lokukhonza uYehova kunye nabantu abathembekileyo abasemhlabeni. Iya kuba lixesha elimnandi kakhulu elo. Eli xesha iBhayibhile ilibiza ngokuba yiMini Yomgwebo. *
20. Yintoni iGehena, yaye ngoobani abaya kuyo?
20 Ngaba oku kuthetha ukuba wonke umntu owayekhe waphila uza kuvuswa? Akunjalo. IBhayibhile ithi abanye babo bafileyo ‘baseGehena.’ (Luka 12:5) Igama elithi Gehena lisusela kwigama lendawo yokulahla inkunkuma eyayingaphandle kweYerusalem yamandulo. Kuyo kwakutshiswa izidumbu kunye nenkunkuma. Abantu abafileyo ababelahlwa apho babegqalwa ngamaYuda njengabangakufanelekelanga ukungcwatywa nokuvuswa. Ngoko iGehena ifanekisela intshabalalo kanaphakade. Nangona uYesu enenxaxheba ekugwebeni abaphilileyo nabafileyo, eneneni nguYehova onguMgwebi. (IZenzo 10:42) Akayi kubavusa abo abagweba njengabangendawo nabangakulungelanga ukuguquka.
UVUKO LWASEZULWINI
21, 22. (a) Luluphi olunye uhlobo lovuko olukhoyo? (b) Ngubani owokuqala owavusela kubomi bomoya?
21 IBhayibhile ibhekisela kolunye uhlobo lovuko, olokuphila njengesidalwa somoya ezulwini. Mnye kuphela umzekelo wolu hlobo lovuko ochaziweyo eBhayibhileni, ngokaYesu Kristu.
22 Emva kokuba uYesu ebulewe, uYehova akazange avumele ukuba lo Nyana wakhe uthembekileyo ahlale engcwabeni. (INdumiso 16:10; IZenzo 13:34, 35) UThixo wamvusa uYesu, kodwa akamvusanga engumntu. Umpostile uPetros uchaza ukuba uKristu ‘ubulewe esenyameni, kodwa wenziwa waphila esemoyeni.’ (1 Petros 3:18) Enyanisweni yayingummangaliso omkhulu lowo. UYesu wavuswa engumntu womoya onamandla! (1 Korinte 15:3-6) Yaye wayengowokuqala ukufumana olu hlobo luzukileyo lovuko. (Yohane 3:13) Kodwa wayengazi kuba ngowokugqibela.
23, 24. Ngoobani ‘abangumhlambi omncinane’ kaYesu, yaye bangaphi?
23 Ngaphambi kokuba abuyele ezulwini, uYesu waxelela abalandeli bakhe abathembekileyo ukuba wayeza ‘kubalungiselela indawo’ apho. (Yohane 14:2) UYesu wababiza abo baza kuya ezulwini ngokuba ‘ngumhlambi wakhe omncinane.’ (Luka 12:32) Bangaphi ababumba eli qela lincinane lamaKristu athembekileyo? KwiSityhilelo 14:1 umpostile uYohane uthi: “Khangela! ndabona iMvana [uYesu Kristu] imi phezu kweNtaba yeZiyon, kumi nayo ikhulu elinamashumi amane anesine lamawaka linalo igama layo negama loYise libhaliwe emabunzini alo.”
24 La maKristu ali-144 000, naquka abapostile abathembekileyo bakaYesu, avuselwa kubomi basezulwini. Avuswa nini? Umpostile uPawulos wathi avuswa ngexesha lobukho bukaKristu. (1 Korinte 15:23) Njengoko uza kufunda kwiSahluko 9, siphila ebudeni belo xesha ngoku. Ngoko abambalwa abasaseleyo kwabo bali-144 000 abathi bafe ngexesha lethu, bavuselwa ngesiquphe kubomi basezulwini. (1 Korinte 15:51-55) Kodwa inkoliso yabanye abantu, inethemba lokuvuselwa kwiParadesi esemhlabeni.
25. Siza kuhlolisisa ntoni kwisahluko esilandelayo?
25 Eneneni, uYehova uza kuloyisa utshaba lwethu olukukufa, aze alutshabalalise ngonaphakade! (Isaya 25:8) Kodwa usenokuzibuza ukuba, ‘Abo bavuselwa ezulwini baza kwenza ntoni apho?’ Baza kuba yinxalenye yorhulumente woBukumkani obumangalisayo basezulwini. Siza kufunda ngakumbi ngalo rhulumente kwisahluko esilandelayo.
^ isiqe. 9 Nazi ezinye iingxelo zokuvuswa kwabantu: 1 Kumkani 17:17-24; 2 Kumkani 4:32-37; 13:20, 21; Mateyu 28:5-7; Luka 7:11-17; 8:40-56; IZenzo 9:36-42; 20:7-12.
^ isiqe. 19 Ukuze ufumane inkcazelo engakumbi ngeMini Yomgwebo nangendlela ekuza kugwetywa ngayo, nceda ubone iSihlomelo, kwiphepha 213-15.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
14 Kanye ngelo xesha uHerode, umlawuli wesithili, wayiva ingxelo engoYesu+
2 waza wathi kubakhonzi bakhe: “Lo nguYohane umBhaptizi. Uvusiwe kwabafileyo, yiyo le nto enamandla okwenza ezi zinto.”+
3 Kaloku uHerode wambamba uYohane, wambopha, wamfaka entolongweni ngenxa kaHerodiya umfazi kaFilipu umntakwabo.+
4 Kuba uYohane wayesithi kuye: “Akukho semthethweni ukuba abe ngowakho.”+
5 Noko ke, nangona wayefuna ukumbulala, wayesoyika isihlwele, ngenxa yokuba sasimgqala njengomprofeti.+
6 Kodwa xa kwakubhiyozelwa umhla wokuzalwa kukaHerode+ intombi kaHerodiya yangqungqa yaza yamkholisa uHerode kakhulu
7 kangangokuba wayithembisa ngesifungo ukuyinika nakuphi na ekucelayo.+
8 Ke yona, ngokuqhutywa ngunina, yathi: “Ndinike apha ngesitya esimcaba intloko kaYohane umBhaptizi.”+
9 Nangona wayebuhlungu ukumkani, kodwa ngenxa yezifungo zakhe nangenxa yabo babengqendeve naye wayalela ukuba iyinikwe;+
10 wathumela umyalelo wokuba uYohane anqunyulwe intloko entolongweni.
11 Yaziswa intloko yakhe ngesitya esimcaba yaza yanikwa intombi, yona yayisa kunina.+
12 Ekugqibeleni bafika abafundi bakhe basishenxisa isidumbu, bamngcwaba+ baza baya kuxelela uYesu.
13 Akukuva oku uYesu wemka apho ngesikhephe waya kwindawo engasese ukuba abe yedwa;+ kodwa izihlwele, zakukuva oko, zamlandela ngeenyawo zivela ezixekweni.
14 Akuphuma wabona isihlwele esikhulu; wasisizela,+ waza waphilisa abagulayo kuso.+
15 Kuthe ke kwakuhlwa abafundi bakhe beza kuye, bathi: “Le yindawo engasese, nexesha sele limkile; ndulula izihlwele, ukuze ziye kwiidolophana zize zizithengele into yokudla.”+
16 Noko ke, uYesu wathi kubo: “Akuyomfuneko ukuba zimke: Zinikeni nina into yokudla.”+
17 Bathi kuye: “Asinanto apha ngaphandle kwezonka ezihlanu neentlanzi ezimbini.”+
18 Wathi: “Ziziseni apha kum.”
19 Wandula wayalela izihlwele ukuba zingqendeve engceni, wazithabatha izonka ezo ezihlanu neentlanzi ezimbini, wakhangela phezulu ezulwini, wacela intsikelelo,+ waza akuba eziqhekezile izonka, wazabela abafundi, abafundi bona bazabela izihlwele.+
20 Ngoko bonke badla banela, kwaza kwakuqokelelwa amaqhekeza aseleyo, azalisa iingobozi ezilishumi elinesibini.+
21 Ukanti abo babesidla yayingamadoda amalunga namawaka amahlanu, ngaphandle kwabafazi nabantwana abaselula.+
22 Wandula ke, ngaphandle kokulibazisa, wabanyanzela abafundi bakhe ukuba bakhwele isikhephe baze bamandulele ukuya ngaphesheya, ngoxa yena wayendulula izihlwele.+
23 Akuba ezindulule izihlwele, wenyuka waya entabeni yedwa ukuze athandaze.+ Kwahlwa eyedwa khona apho.
24 Kungokunje isikhephe sasimgama kangangamakhulu amaninzi eemitha ukusuka emhlabeni, sitsaliswa nzima ngamaza,+ ngenxa yokuba babejongene nomoya.
25 Kodwa ngesihlandlo somlindo wesine wobusuku weza kubo, ehamba phezu kolwandle.+
26 Bakumbona ehamba phezu kolwandle, abafundi bakhathazeka, besithi: “Ngumbono!”+ Batsho bakhala kukoyika.
27 Kodwa kwaoko uYesu wathetha kubo wathi: “Yomelelani, ndim;+ musani ukoyika.”
28 Ekuphenduleni uPetros wathi kuye: “Nkosi, ukuba nguwe, ndiyalele ndize kuwe phezu kwamanzi.”
29 Wathi: “Yiza!” Wesuka ke uPetros, wehla esikhepheni,+ wahamba phezu kwamanzi waya kuYesu.
30 Kodwa akukhangela kwisaqhwithi somoya, woyika waza, akuqala ukutshona, wadanduluka wathi: “Nkosi, ndisindise!”
31 Ngoko nangoko wolula isandla sakhe uYesu wambamba waza wathi kuye: “Wena ulukholo luncinane, kutheni uthandabuza nje?”+
32 Kwaye bakuba bekhwele esikhepheni, sadamba isaqhwithi somoya.
33 Bandula ke abo basesikhepheni baqubuda kuye, besithi: “Ngokwenene unguNyana kaThixo.”+
34 Yaye bawelela ngaphesheya baza bafika kumhlaba waseGenesarete.+
35 Bakumqonda abantu baloo ndawo bathumela kuyo yonke imimandla yelo lizwe, yaye abantu bamzisela bonke abo babegula.+
36 Kwaye bambongoza ukuba bachukumise nje umphetho wesambatho sakhe sangaphezulu;+ yaye bonke abo basichukumisayo baphiliswa ngokupheleleyo.
Yithumele
Yithumele
Mateyu 14
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=14&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D14%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
UBUTYEBI OBUPHUMA ELIZWINI LIKATHIXO | ISAYA 11–16
Umhlaba Uya Kuzaliswa Kukwazi UYehova
Indlela esazaliseka ngayo esi siprofeto kumaSirayeli
Xa ayegoduka esuka ekuthinjweni eBhabhiloni okanye ebuyiselwa kwilizwe lawo, amaSirayeli akazange oyike amarhamncwa okanye abantu abanjengawo.—Ezr 8:21, 22.
Indlela esizaliseka ngayo esi siprofeto namhlanje
Ukwazi uYehova kuye kwatshintsha ubuntu bethu. Abantu abebengoophuma-silwe baye banoxolo. Ukwazi uYehova kubangele ukuba abantu abasehlabathini baphile ubomi obufana nobaseparadesi.
Indlela esiza kuzaliseka ngayo esi siprofeto kwixesha elizayo
Umhlaba wonke uza kuba yiparadesi ekhuselekileyo nenoxolo, kuba leyo yayiyinjongo kaThixo kwasekuqaleni. Akukho sidalwa siya kuba yingozi kwesinye, enoba ngumntu okanye isilwanyana.
UPawulos watshintshwa kukwazi uThixo
Ngoxa wayengumFarisi, wayeneempawu ezifana nezerhamncwa.—1Ti 1:13.
Ulwazi oluchanileyo lwamtshintsha.—Kol 3:8-10.


text:
UYehova—Indawo Yethu Yokuhlala
“Owu Yehova, wena uye waba yindawo yethu yokuhlala yokwenene ebudeni bezizukulwana ngezizukulwana.”—INDU. 90:1.
1, 2. Abakhonzi bakaThixo baye baziva njani kule nkqubo yezinto, ibe liliphi ikhaya abanalo?
NGABA uziva unqabisekile kweli hlabathi lingendawo? Ukuba akunjalo, akuwedwa nabakhonzi bakaYehova babeziva ngolo hlobo! Ukutyhubela iinkulungwane, bonke abathanda uYehova ngokwenene bebeziva bengabasemzini, okanye abaphambukeli kule nkqubo yezinto. Ngokomzekelo, xa babehamba bemisa iinkampu kwilizwe lakwaKanan, abanquli bakaThixo abathembekileyo “bavakalisa esidlangalaleni ukuba babengabasemzini nabemi bokwexeshana.”—Heb. 11:13.
2 Nabo ke abalandeli bakaKristu abathanjisiweyo, ‘abangabemi basemazulwini,’ bazigqala “njengabaphambukeli nabemi bokwexeshana” kule nkqubo yezinto ikhoyo. (Fil. 3:20; 1 Pet. 2:11) Nazo ‘ezinye izimvu’ zikaKristu ‘aziyonxalenye yehlabathi, kanye njengoko [noYesu] wayengeyonxalenye yehlabathi.’ (Yoh. 10:16; 17:16) Noko ke, abakhonzi bakaThixo banalo ‘ikhaya.’ Enyanisweni, alikho ikhaya elikhuseleke nelinothando njengeli sikulo, ikhaya elibonwa ngamehlo okholo. UMoses wathi: “Owu Yehova, wena uye waba yindawo yethu yokuhlala yokwenene ebudeni bezizukulwana ngezizukulwana.” (INdu. 90:1) UYehova waba yiyo njani ‘indawo yokuhlala yokwenene’ yabakhonzi bakhe abanyanisekileyo mandulo? Uyiyo njani ‘indawo yokuhlala yokwenene’ yabantu begama lakhe namhlanje? Uza kuba yiyo njani indawo ekhuselekileyo yokuhlala kwixa elizayo?
UYEHOVA—‘INDAWO YOKUHLALA YOKWENENE’ YABAKHONZI BAKHE BAMANDULO
3. Ngumfanekiso-ngqondweni kabani esiwuzotyelwa yiNdumiso 90:1, ibe ziziphi izinto afana ngazo uYehova nendawo yokuhlala?
3 Njengokuba iBhayibhile izaliswe yimizekelo esinika umfanekiso-ngqondweni wento ekuthethwa ngayo, nalapha kwiNdumiso 90:1 sifumana umfanekiso-ngqondweni onjalo. Yona isizobela uYehova. Imzoba njengendawo. Zininzi izinto afana ngazo uYehova nendawo yokuhlala. Ngokomzekelo, uYehova uyabakhusela abantu bakhe. Oku kuvisisana kakuhle nesibakala sokuba uluthando lumntwisiwe. (1 Yoh. 4:8) UkwanguThixo woxolo, owenza abanyanisekileyo bakhe ‘bahlale benqabisekile.’ (INdu. 4:8) Ngokomzekelo, cinga indlela awaphatha ngayo oosolusapho, ukuqala kuAbraham.
4, 5. UThixo wazingqina njani ‘eyindawo yokuhlala yokwenene’ ka-Abraham?
4 Sinokuyicingela nje indlela awavakalelwa ngayo uAbraham, xa uYehova wathi kuye: “Hamba umke ezweni lakowenu nakwizalamane zakho . . . uye ezweni endiya kukubonisa lona.” Ukuba uAbraham waxhalatyiswa koko, zimele ukuba zehla izibilini xa esiva la mazwi alandelayo athi: “Ndiya kukwenza ube luhlanga olukhulu ndize ndikusikelele, ndilenze libe likhulu igama lakho . . . Yaye ndiya kubasikelela abo bakusikelelayo, ndize ndimqalekise lowo ukuqalekisayo.”—Gen. 12:1-3.
5 Ngaloo mazwi, uYehova waqinisekisa ukuba wayeza kuba yindawo yokuhlala ekhuselekileyo ka-Abraham nenzala yakhe. (Gen. 26:1-6) Wasizalisekisa eso sithembiso. Ngokomzekelo, wabathintela uFaro waseYiputa noKumkani uAbhimeleki waseGerare ekubeni bone ngokulala noSara baze babulale uAbraham. Wabakhusela ngendlela efanayo uIsake noRebheka. (Gen. 12:14-20; 20:1-14; 26:6-11) Sifunda oku: “[UYehova] akazange avumele nawuphi na umntu ukuba abaqhathe, kodwa ngenxa yabo wohlwaya ookumkani, esithi: ‘Musani ukubachukumisa abathanjisiweyo bam, ningenzi okubi nakubaprofeti bam.’”—INdu. 105:14, 15.
6. UIsake wamxelela ntoni uYakobi, ibe yiyiphi indlela asenokuba wayeziva ngayo uYakobi?
6 Abo baprofeti baquka umzukulwana ka-Abraham, uYakobi. Xa kwafika ixesha lokuba uYakobi azithabathele umfazi, uIsake, uyise wathi kuye: “Uze ungathabathi mfazi ezintombini zakwaKanan. Suka uye ePadan-aram, endlwini kaBhetuweli uyihlomkhulu uze uzithabathele khona umfazi ezintombini zikaLabhan unyokolume.” (Gen. 28:1, 2) UYakobi wamthobela uIsake. UYakobi washiya ukhuseleko kwintsapho yakowabo, kwaKanan, wahamba yedwa amakhulu eekhilomitha esiya kwaHaran. (Gen. 28:10) Mhlawumbi wayezibuza oku: ‘Ndiza kuba kude ixesha elingakanani nekhaya? Ngaba umalume uza kundamkela aze andinike umfazi owoyika uThixo?’ Ukuba uYakobi wayenelo xhala, nakuye kumele ukuba zehla izibilini akufka eLuzi, emalunga neekhilomitha ezili-100 ukusuka eBher-shebha. Kwenzeka ntoni eLuzi?
7. UThixo wamqinisekisa njani uYakobi ephupheni?
7 ELuzi, uYehova wabonakala kuYakobi ephupheni, esithi: “Yabona ndinawe yaye ndiya kukugcina kuyo yonke indlela oyihambayo ndize ndikubuyisele kulo mhlaba, kuba andiyi kukushiya de ndibe ndikwenzile ngenene oko ndikuthethileyo kuwe.” (Gen. 28:15) Loo mazwi amnandi amele ukuba amomeleza aza amthuthuzela uYakobi! Ngaba unawo umfanekiso wakhe emva koko njengoko etyhalela phambili nohambo lwakhe elangazelela ukubona indlela uThixo aza kusizalisekisa ngayo esi sithembiso? Ukuba washiya ikhaya, mhlawumbi waya kukhonza kwelinye ilizwe, umele ukuba uyayiqonda indlela awayevakalelwa ngayo uYakobi. Kodwa ke, asithandabuzi ukuba sele uzibonele indlela akukhathalele ngayo uYehova.
8, 9. UYehova wazingqina njani “eyindawo yokuhlala yokwenene” kaYakobi, ibe sifunda ntoni koko?
8 Ukufika kwakhe kwaHaran, uninalume uLaban wamamkela ngobubele waza kamva wamnika uLeya noRakeli bangabafazi bakhe. Kodwa ke, ethubeni uLaban wazama ukuxhaphaza uYakobi, wawutshintsha kalishumi umvuzo wakhe! (Gen. 31:41, 42) UYakobi wanyamezela, enethemba lokuba uYehova uza kuqhubeka emnyamekela—ibe wakwenza oko! Xa uThixo wayexelela uYakobi ukuba abuyele kwaKanan, lo solusapho wayesele ‘enemihlambi emikhulu nezicakakazi nezicaka neenkamela namaesile.’ (Gen. 30:43) Ngombulelo ongazenzisiyo, uYakobi wathandaza wathi: “Andifanelwanga bubo bonke obu bubele bothando nakuko konke oku kuthembeka ukubonakalisileyo kumkhonzi wakho, kuba ndayiwela le Yordan ndinomsimelelo wam wodwa yaye ngoku ndingamaqela amabini.”—Gen. 32:10.
9 Uyinyaniso ngokwenene umthandazo kaMoses othi: “Owu Yehova, wena uye waba yindawo yethu yokuhlala yokwenene ebudeni bezizukulwana ngezizukulwana”! (INdu. 90:1) Kusenjalo nanamhlanje, kuba uYehova “akaguquguquki njengesithunzi,” uqhubeka eyindawo yokuhlala ekhuselekileyo nefudumeleyo yabanyanisekileyo bakhe. (Yak. 1:17) Makhe sibone indlela akwenza ngayo oko.
UYEHOVA—‘INDAWO YOKUHLALA YOKWENENE’ NAMHLANJE
10. Siqiniseka njani ukuba uYehova uqhubeka eyindawo yokuhlala ekhuselekileyo yabakhonzi bakhe?
10 Masithi: Unikel’ ubungqina enkundleni nxamnye nombutho ozalise ihlabathi wezaphuli-mthetho. Inkokeli yawo ikrelekrele, inamandla, lixoki elivunyiweyo nombulali. Ubuya kuziva njani xa uphuma phandle ekupheleni kolo suku? Ukhuselekile? Nakanye! Bekuya kunyanzeleka ukuba ucele ukukhuselwa. Nqwa nemeko abakuyo abakhonzi bakaYehova, abangqinela uYehova ngesibindi, baze bengoyiki babhence utshaba lwakhe olukhulu, uSathana! (Funda iSityhilelo 12:17.) Ngaba uSathana uye wakwazi ukubaval’ umlomo? Nakanye! Enyanisweni, siqhubeka sikhula ngokomoya—nto leyo eyenzeka kuphela ngenxa yokuba: UYehova useyindawo yethu yokusabela, “indawo yokuhlala yokwenene” yethu, ngakumbi kule mihla yokugqibela. (Funda uIsaya 54:14, 17.) Noko ke, uYehova akayi kuba yindawo yethu yokuhlala ekhuselekileyo xa sivumela uSathana asirhwebeshele ngaphandle kwendawo yethu yokuhlala.
11. Yintoni esinokuyifunda koosolusapho?
11 Ikho enye into esimele siyifunde koosolusapho. Nakuba babehlala kwaKanan, bazigcina bahlukile kubantu belizwe, bezithiyile iindlela zabo zobungendawo nokuziphatha kakubi. (Gen. 27:46) Babephila ngemigaqo, bengaxhomekekanga kuluhlu lwezinto ezimele zenziwe nemazingenziwa. Oko babekwazi ngoYehova neempawu zakhe kwakwanele. Ekubeni wayeyindawo yabo yokuhlala, zange bafune ukusondela kangangoko banako kwihlabathi. Kunoko, bacezela kude kangangoko kulo. Basimisela umzekelo omhle ngokwenene! Ngaba uzama ukubaxelisa kwindlela okhetha ngayo izinxulumani nokuzonwabisa? Okubuhlungu kukuba, ebandleni kukho ekubonakala ukuba ukusa kumkham’ othile baziva benqabisekile kweli hlabathi likaSathana. Ukuba nawe uziva njalo, umele uthandaze. Khumbula ukuba, eli lihlabathi likaSathana. Lifana naye ngokungakhathali nokuzingca.—2 Kor. 4:4; Efe. 2:1, 2.
12. (a) UYehova uyilungiselela njani indlu yakhe yokomoya? (b) Uziva njani ngala malungiselelo?
12 Ukuze sikwazi ukuxhathisa amaqhinga kaSathana, simele siwaxhakamfule onke amalungiselelo okomoya uYehova awenzela abo bendlu yakhe yokholo, abo bamenza indawo yabo yokuhlala. La malungiselelo aquka iintlanganiso zamaKristu, unqulo lwentsapho, ‘nezipho ezingabantu’—abalusi abamiselwe nguThixo ukuze bathuthuzele baze basixhase njengoko sisilwa neengxaki zobomi. (Efe. 4:8-12) UMzalwana uGeorge Gangas, owaba lilungu leQumrhu Elilawulayo iminyaka, wathi: “Xa ndiphakathi [kwabantu bakaThixo] ndiziva ndisekhaya, kwiparadesi yokomoya.” Ngaba nawe uziva ngolo hlobo?
13. Sisiphi isifundo esibalulekileyo esikumaHebhere 11:13?
13 Olunye uphawu loosolusapho esimele siluxelise kukulungela kwabo ukuhlala bahlukile kubantu ababangqongileyo. Njengokuba kubonisiwe kwisiqendu 1, “bavakalisa esidlangalaleni ukuba babengabasemzini nabemi bokwexeshana elizweni elo.” (Heb. 11:13) Ngaba uzimisele ukuhlala wahlukile? Masivume ukuba akusoloko kulula oko. Kodwa ngokuncedwa nguThixo nenkxaso yabazalwana, ungaphumelela. Khumbula ukuba akukho wedwa. Bonke abafuna ukukhonza uYehova basemlweni! (Efe. 6:12) Sekunjalo, sinokuphumelela xa sithembela kuYehova size simenze indawo yethu yokuhlala ekhuselekileyo.
14. Sisiphi “isixeko” ababesilindele abakhonzi bakaYehova?
14 Enye into ebalulekileyo yile: Xelisa uAbraham ngokugcina amehlo akho emvuzweni. (2 Kor. 4:18) Umpostile uPawulos wachaza ukuba uAbraham “wayelindele isixeko esineziseko zokwenene, sixeko eso esimakhi nomenzi waso unguThixo.” (Heb. 11:10) Eso “sixeko” yaba buBukumkani obulawulwa nguMesiya. Kakade ke, kwafuneka uAbraham asilindele eso “sixeko.” Noko ke, singatsho ukuba akunjalo kuthi. Sithetha nje buyalawula ezulwini. Ngaphezu koko, kukho ubungqina obuninzi bokuba sele buza kulawula umhlaba ngokupheleleyo. Ngaba obo Bukumkani buyinto yokwenene kuwe? Ngaba bunegalelo kwindlela obujonga ngayo ubomi, olijonga ngayo ihlabathi, nakwizinto ezibalulekileyo kuwe?—Funda eyesi-2 kaPetros 3:11, 12.
‘INDAWO YETHU YOKUHLALA YOKWENENE’ NJENGOKO ISIPHELO SISONDELA
15. Linjani ikamva labo bathembele kule nkqubo yezinto?
15 Njengoko eli hlabathi likaSathana lisondela esiphelweni, iintlungu ‘zenimba’ ziza kuya ziqatsela. (Mat. 24:7, 8) Nakanjani kuza kuba nzima ngakumbi kwimbandezelo enkulu. Neziseko zolwakhiwo ziya kuwohloka baze abantu batyhwatyhwe ngenxa yobomi babo. (Hab. 3:16, 17) Ngenxa yokuxakwa, baya kuba ngathi bafuna indawo yokuzifihla “emiqolombeni nasemaweni eentaba.” (ISityhi. 6:15-17) Kodwa akukho mqolomba uya kukwazi ukubakhusela enoba ngowokoqobo okanye yintlangano efana nentaba yezopolitiko neyezorhwebo.
16. Simele silijonge njani ibandla lamaKristu, yaye ngoba?
16 Bona ke, abantu bakaYehova baya kuhlala bekhuselekile ‘kwindawo yabo yokuhlala yokwenene,’ uYehova uThixo. Njengomprofeti uHabhakuki, ‘baya kugcoba ngoYehova. Baya kuvuya kuThixo wosindiso lwabo.’ (Hab. 3:18) Ziziphi iindlela uYehova aya kuba ‘yindawo yokuhlala yokwenene’ xa kunzima? Kuza kufuneka silinde de sibone. Kodwa nantsi into esiqiniseke ngayo: NjengamaSirayeli ngexesha leMfuduko, “isihlwele esikhulu” siya kuhlala silungelelene, siluphaphele ulwalathiso oluvela kuThixo. (ISityhi. 7:9; funda iEksodus 13:18.) Olo lwalathiso siya kulufumana ngendlela kaThixo, mhlawumbi kwibandla lamaKristu. Eneneni, amawaka amabandla asehlabathini afana ‘namagumbi angaphakathi’ akhuselekileyo awaxelwa kuIsaya 26:20. (Yifunde.) Ngaba uyazixabisa iintlanganiso zebandla? Ngaba kulula ukuthobela ulwalathiso lukaYehova xa ulufumana ebandleni?—Heb. 13:17.
17. Kutshiwo njani ukuba uYehova ‘uyindawo yokuhlala yokwenene’ nakubakhonzi bakhe abafa bethembekile?
17 Kwanabo banokufa bethembekile ngaphambi kwembandezelo enkulu baya kuhlala benqabisekile kuYehova, ‘indawo yabo yokuhlala yokwenene.’ Njani? Emva kwexesha elide befile oosolusapho bamandulo, uYehova wathi kuMoses: “NdinguThixo . . . ka-Abraham, uThixo kaIsake noThixo kaYakobi.” (Eks. 3:6) Emva kokucaphula la mazwi, uYesu wathi: “AkangoThixo wabafileyo, kodwa ngowabaphilayo, kuba bonke bayaphila kuye.” (Luka 20:38) Ewe, kuYehova abakhonzi bakhe abafa bethembekile bayafana nabaphilayo; uqinisekile ukuba uza kubavusa.—INtshu. 7:1.
18. Kwihlabathi elitsha, uYehova uya kuba yiyo njani “indawo yokuhlala yokwenene” yabantu bakhe ngendlela ekhethekileyo?
18 Kwihlabathi elitsha elikufuphi, uYehova uza kuba “yindawo yokuhlala yokwenene” yabantu bakhe nangenye indlela. ISityhilelo 21:3 sithi: “Khangela! Intente kaThixo iphakathi koluntu, yaye uya kuhlala nalo, lube ngabantu bakhe. Naye abe nguThixo walo.” Ekuqaleni, uYehova uya kuhlala nabantu bakhe abasemhlabeni ngokumelwa nguKristu uYesu. Ekupheleni kweminyaka eliwaka, uYesu uya kubuyisela uBukumkani kuYise, emva kokuyifeza ngokupheleleyo injongo kaThixo ngomhlaba. (1 Kor. 15:28) Emva kokuba abantu befezekile, akuyi kuba yimfuneko ukulanyulelwa nguYesu; uYehova uya kube enabo. Limangalisa ngokwenene ikamva esinalo! Okwangoku masizabalazele ukuxelisa izizukulwana zabo babethembekile mandulo ngokwenza uYehova abe ‘yindawo yethu yokuhlala yokwenene.’


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 Kwathi emva kwezi zinto kwabakho isidiliya esasisesikaNabhoti umYizereli, owayeseYizereli,+ ngakwibhotwe lika-Ahabhi ukumkani waseSamariya.
2 Ngoko uAhabhi wathetha noNabhoti, wathi: “Ndinike+ isidiliya sakho,+ ukuze sibe ngumyezo+ wemifuno+ yam, kuba sisondelelene nendlu yam; yaye esikhundleni saso ndokunika isidiliya esilunge ngakumbi kunaso. Okanye ukuba kulungile emehlweni akho,+ ndiya kukunika imali njengexabiso loku.”
3 Kodwa uNabhoti wathi kuAhabhi: “Makube lee kum,+ ngenxa kaYehova,+ ukuba ndikunike ilifa lookhokho bam.”+
4 Ngenxa yoko uAhabhi wafika endlwini yakhe, engatyhilekanga yaye edakumbile ngenxa yelizwi elalithethwe nguNabhoti umYizereli kuye, xa wathi: “Andiyi kukunika ilifa lookhokho bam.” Wandula ke walala kwisingqengqelo kwaye wahlala ebujikile ubuso bakhe,+ akadla sonka.
5 Ekugqibeleni umfazi wakhe uIzebhele+ weza kuye waza wathetha naye wathi: “Kutheni umoya wakho ubuhlungu+ nje yaye ungadli nesonka?”
6 Wathetha naye wathi: “Kungenxa yokuba ndithethe noNabhoti umYizereli ndathi kuye, ‘Ndinike isidiliya sakho ngemali. Okanye, ukuba ukhetha ngolo hlobo, mandikunike esinye isidiliya esikhundleni saso.’ Kodwa yena uthe, ‘Andiyi kukunika isidiliya sam.’”+
7 Wandula ke uIzebhele umfazi wakhe wathi kuye: “Asinguwe na ngoku ongukumkani kwaSirayeli?+ Phakama, yidla isonka ichwayite intliziyo yakho. Ndiza kukunika ngokwam isidiliya sikaNabhoti umYizereli.”+
8 Ngako oko wabhala iincwadi+ ngegama lika-Ahabhi wazitywina ngetywina lakhe,+ waza ezo ncwadi wazithumela kumadoda amakhulu+ nakwizidwangube ezazikwisixeko sakhe zihlala noNabhoti.
9 Kodwa wabhala kwezo ncwadi, esithi:+ “Bhengezani uzilo lokutya, nihlalise uNabhoti phambi kwabantu.
10 Nihlalise phambi kwakhe, amadoda amabini+ angamatshivela,+ wona anikele ubungqina nxamnye naye,+ athi, ‘Umqalekisile uThixo nokumkani!’+ Nize nimkhuphe nimxulube ade afe.”+
11 Ngoko amadoda esixeko sakhe, amadoda amakhulu nezidwangube ezazihlala esixekweni sakhe, enza kanye njengoko uIzebhele wayewathumelele, kanye njengoko kwakubhaliwe ezincwadini awayewathumelele zona.+
12 Balubhengeza uzilo lokutya+ baza bahlalisa uNabhoti phambi kwabantu.
13 Kwandula ke kwangena amadoda amabini angamatshivela, ahlala phantsi phambi kwakhe; yaye amadoda amabini angamatshivela anikela ubungqina nxamnye naye, oko kukuthi, uNabhoti, phambi kwabantu, esithi: “UNabhoti umqalekisile uThixo nokumkani!”+ Emva koko amkhuphela kummandla ongaphandle kwesixeko aza amxuluba ngamatye, wada wafa.+
14 Bathumela ke kuIzebhele, besithi: “UNabhoti uxulutywe wada wafa.”+
15 Kwathi kamsinya nje akuba uIzebhele evile ukuba uNabhoti uxulutywe wada wafa, ngoko nangoko uIzebhele wathi kuAhabhi: “Phakama, uzithabathele isidiliya sikaNabhoti umYizereli,+ awalayo ukukunika ngemali; kuba uNabhoti akasaphili, kodwa ufile.”
16 Yaye kwathi, kamsinya akuba uAhabhi evile ukuba uNabhoti ufile, waphakama kwaoko uAhabhi wehla waya esidiliyeni sikaNabhoti umYizereli, ukuba azithabathele sona.+
17 Kwaza kwafika ilizwi likaYehova+ kuEliya+ umTishbhi, lisithi:
18 “Phakama, yihla uye kuhlangabeza uAhabhi ukumkani wakwaSirayeli, oseSamariya.+ Usesidiliyeni sikaNabhoti, wehlile ukuze azithabathele sona.
19 Uze uthethe naye, uthi, ‘Utsho uYehova ukuthi: “Ngaba ubulele+ waza wathabatha?”’+ Uze uthethe naye, uthi, ‘Utsho uYehova ukuthi: “Endaweni+ ezixhaphele kuyo izinja igazi likaNabhoti, ziya kulixhaphela khona izinja igazi lakho, wena lo.”’”+
20 UAhabhi wathi kuEliya: “Ngaba undifumene na, lutshaba lwam?”+ yena wathi: “Ndikufumene. ‘Ngenxa yokuba uzithengisele ukwenza okubi emehlweni kaYehova,+
21 yabona ndikuzisela intlekele;+ yaye ndiya kutshayela emva kwakho+ ndize ndinqumle kwa-Ahabhi nabani na ochamela eludongeni+ nongeloncedo nongento yanto kwaSirayeli.
22 Ngokuqinisekileyo ndiya kuyenza indlu yakho ibe njengendlu kaYerobhoham+ unyana kaNebhati nanjengendlu kaBhahasha+ unyana ka-Ahiya ngenxa yokucaphuka ondicaphukise ngako nangokumonisa uSirayeli.’+
23 Ngokuphathelele uIzebhele uYehova uthethile, wathi, ‘Kwaezi zinja ziya kumdla zimgqibe uIzebhele kwisiqwenga somhlaba waseYizereli.+
24 Nabani na ofayo esixekweni ongoka-Ahabhi izinja ziya kumdla zimgqibe; yaye nabani na ofela endle iintaka zezulu ziya kumdla zimgqibe.+
25 Akukho bani uye waba njengoAhabhi,+ owazithengisela ukwenza okubi emehlweni kaYehova, owathundezwa nguIzebhele+ umfazi wakhe.+
26 Yaye wenza okucekiseka kakhulu ngokulandela izithixo ezinezothe,+ njengoko onke ama-Amori enzayo, lawo uYehova wawagxothayo phambi koonyana bakaSirayeli.’”+
27 Kwathi kamsinya nje akuba uAhabhi ewavile la mazwi, wazikrazula izambatho zakhe wabeka amarhonya+ enyameni yakhe; wazila ukutya waza waqhubeka elele phantsi emarhonyeni ehamba ematshekile.+
28 Kwafika ilizwi likaYehova kuEliya umTishbhi, lisithi:
29 “Umbonile na indlela azithobe ngayo uAhabhi ngenxa yam?+ Ngenxa yokuba ezithobile ngenxa yam, andiyi kuyizisa intlekele ngemihla yakhe.+ Ndiya kuyizisela intlekele indlu yakhe ngemihla yonyana wakhe.”+
Yithumele
Yithumele
1 Kumkani 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=11&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D11%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Uhambo Olungalibalekiyo
Nyaka ngamnye, abantu abaninzi batyelela izakhiwo zeofisi yesebe yaseUnited States nekomkhulu lehlabathi lamaNgqina kaYehova eNew York. Ezi zakhiwo zibizwa ngokuba kuseBheteli, igama lesiHebhere elithetha, “Indlu KaThixo.” Iindwendwe zisuka kwiindawo ezikufutshane nezikude zize kubona indlela oluveliswa ngayo uncwadi, zibone indlela owenziwa ngolungelelwano ngayo umsebenzi zize zityelele abahlobo bazo abalapho. Enye indoda yayizimisele ukuthath’ uhambo oluya eBheteli.
UMarcellus oliNgqina likaYehova ohlala eAnchorage, eAlaska, eUnited States, akakwazi kuthetha kakuhle ngenxa yokuba wahlaselwa sistroke kwiminyaka eyadlulayo. Uhlala kwisitulo esinamavili ibe uyakudinga ukuncediswa kwimisebenzi ethile. Phezu kwazo nje ezo ngxaki, wayekufuna ngamandla ukuya kutyelela eBheteli. Kutshanje, uye wakwazi ukutyelela eBheteli, ibe izinto zihambe njengoko ebecebile.
UCorey umhlobo kaMarcellus owayemncedisa ekucebeni olu hambo uthi: “Wayezimisele. Wayesoloko endifowunela efuna ukuva ukuba izinto zihamba njani. Ekubeni uMarcellus ekwazi nje ukuthi ‘Ewe’ okanye ‘Hayi,’ kwakufuneka ndimbuze imibuzo xa efowunile. Sasincokola ngolu hlobo:
“Ndize apho kuwe?”
“Hayi.”
“Ufuna ndifowunele ugqirha?”
“Hayi.”
“Ufuna ukuva ngohambo lwaseBheteli?”
“Ewe.”
“Kwakuye kufuneke ndichaze inkqubela yohambo. Ndakuvuyela ukubona uhambo luphumelela.”
UMarcellus uye wajamelana neengxaki eziliqela ngaphambi kokuba athathe olu hambo. Ekubeni umvuzo wakhe umncinane, uye wagcina imali kangangeminyaka emibini ukuze ahlawulele uhambo oluya eNew York, oluziikhilomitha eziyi-5 400. Ngenxa yempilo kuye kwafuneka kubekho umntu oza kumkhapha. Kwakhona kwakufuneka imvume kagqirha ngaphambi kokuba ahambe, ibe waphendula kwiintsuku nje ezimbalwa ngaphambi koko.
Ukufika kwakhe eNew York, uMarcellus wabona iBrooklyn, iPatterson neWallkill. Wabona oomatshini abakhulu bokuprinta bokuvelisa iincwadi neeBhayibhile ibe wabona nendlela owenziwa ngokulungelelene ngayo umsebenzi. Wabona umboniso onomxholo othi, “IBhayibhile Negama LikaThixo” nothi, “Abantu Begama LikaThixo.” Njengoko wayebuka isakhiwo, wazenzela abahlobo abaliqela abatsha. Eneneni olu yayiluhambo olungalibalekiyo!
Abantu abaninzi baluchaza njengolungathethekiyo uhambo lwaseBheteli. Kangangokuba xa uMarcellus wabuzwa ukuba belumnandi na uhambo lwaseBheteli, waphendula wathi: “Ewe. Ewe. Ewe!”
Ukutyelela eBheteli kunokukukhuthaza wena nentsapho yakho, njengoko kwakunjalo ngoMarcellus. Ungaziva ukhululekile ukutyelela iiofisi zamasebe ezisehlabathini lonke. Nawe ungeza uze kuzibona.
Funda Okungakumbi
Yintoni IBheteli?
IBheteli yindawo ekhethekileyo ephumeza umsebenzi obalulekileyo. Funda ngakumbi ngabo basebenza apho.
Yintoni Eyenziwa Kwiofisi Yesebe YamaNgqina KaYehova?
Iindwendwe ziyamenywa ukuba zityelele nayiphi na iofisi yesebe. Nawe siyakumema!


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
36 “Wosebenza ke uBhetsaleli, no-Oholiyabhi+ namadoda onke antliziyo zilumkileyo awanikileyo uYehova ubulumko+ nokuqonda+ kwezi zinto, ukuba akwazi ukuyenza yonke imisebenzi yenkonzo engcwele ngako konke akuyaleleyo uYehova.”+
2 Wambiza ke uMoses uBhetsaleli no-Oholiyabhi namadoda onke antliziyo zilumkileyo, antliziyo uYehova wazinikayo ubulumko,+ onke lawo ayesondele ngokuqhutywa yintliziyo ukuba awenze umsebenzi.+
3 Bawuthabatha ke phambi kukaMoses wonke umnikelo+ womsebenzi wenkonzo engcwele, ababewuzisile oonyana bakaSirayeli, yaye baqhubeka bona beyizisa iminikelo yokuzithandela imiso ngemiso.
4 Zeza ke zonke izilumko ezazisenza yonke imisebenzi engcwele, esinye emva kwesinye, zivela emisebenzini yazo,
5 zatsho kuMoses ukuthi: “Abantu bazisa okuninzi kakhulu kunoko kufunekayo enkonzweni yomsebenzi athe uYehova wayalela ukuba wenziwe.”
6 Ngoko uMoses wabayalela ukuba badlulisele isaziso enkampini, besithi: “Madoda nani bafazi, musani ukuba senza mpahla engakumbi yomnikelo ongcwele.” Bapheza ke abantu ukuzisa.
7 Yawanela ke impahla leyo wonke umsebenzi owawufanele ukwenziwa, yada yangaphezu kwaleyo ifunekayo.
8 Bonke abantliziyo zilumkileyo+ phakathi kwabenza umsebenzi bawenza umnquba,+ ngamalaphu entente alishumi elinen ecikizekileyo ephothiweyo nangomsonto oluhlaza nangoboya obudaywe bamfusa bubomvu nangomchako omfusa; benza neekherubhi, wazenza ngokuziluka ngobugcisa.
9 Ubude belaphu lentente ngalinye baba ziikubhite ezingamashumi amabini anesibhozo, baza bona ububanzi belaphu lentente ngalinye baba ziikubhite ezine. Onke amalaphu entente aba nomlinganiselo omnye.
10 Wahlanganisa amalaphu entente amahlanu, elinye nelinye,+ wawahlanganisa namanye amalaphu entente amahlanu, elinye nelinye.
11 Emva koko wenza amarhintyela ngemisonto eluhlaza emphethweni welinye ilaphu lentente ngasekuhlanganeni kwalo nelinye. Wenza okufanayo nasekuhlanganeni kwawo kwicala elingaphaya emphethweni welaphu lentente elisekugqibeleni.+
12 Wenza amarhintyela angamashumi amahlanu kwelinye ilaphu lentente, wenza namanye amarhintyela angamashumi amahlanu ekupheleni kwelaphu lentente elalisekuhlanganeni kwelinye icala, amarhintyela lawo emelene.+
13 Ekugqibeleni wenza amagwegwe egolide angamashumi amahlanu waza wawahlanganisa amalaphu entente elinye kwelinye ngamagwegwe lawo, yaba ngumnquba omnye.+
14 Wenza amalaphu entente nangoboya bebhokhwe aba yintente phezu komnquba. Wawenza amalaphu entente lawo aba lishumi elinanye.+
15 Ubude belaphu lentente ngalinye baba ziikubhite ezingamashumi amathathu, baza bona ububanzi belaphu lentente ngalinye baba ziikubhite ezine. Onke loo malaphu entente alishumi elinanye aba nomlinganiselo omnye.+
16 Wawahlanganisa amalaphu entente amahlanu odwa namanye amalaphu entente amathandathu odwa.+
17 Kamva wenza amarhintyela angamashumi amahlanu emphethweni welaphu lentente lokugqibela ekuhlanganeni kwalo nelinye, wenza namarhintyela angamashumi amahlanu emphethweni welinye ilaphu lentente elalihlangana kunye nalo.+
18 Emva koko wenza amagwegwe obhedu angamashumi amahlanu okuhlanganisa intente ibe yimbumba enye.+
19 Wayenzela nesigqubuthelo intente ngeemfele zeenkunzi zegusha ezidaywe zabomvu nesigqubuthelo sezikhumba zeentini+ ngaphezulu kweso.+
20 Wandula ke wenzela umnquba amanqwanqwa amaplanga ngomthi womnga,+ wawamisa.
21 Ubude benqwanqwa lamaplanga baba ziikubhite ezilishumi, baza bona ububanzi benqwanqwa lamaplanga ngalinye baba yikubhite enye enesiqingatha.+
22 Inqwanqwa lamaplanga ngalinye laba neempondlo ezimbini zahlangana olunye nolunye. Wenjenjalo kuwo onke amanqwanqwa amaplanga omnquba.+
23 Wawenza ke amanqwanqwa amaplanga asemnqubeni, aba ngamanqwanqwa amaplanga angamashumi amabini ngakwicala laseNegebhi, emzantsi.+
24 Wenza neziseko zesilivere ezingamashumi amane phantsi kwamanqwanqwa amaplanga angamashumi amabini, yaba ziziseko ezibini phantsi kwenqwanqwa lamaplanga ngalinye lineempondlo zalo ezimbini neziseko ezibini ngaphantsi kwelinye inqwanqwa lamaplanga nalo elikwaneempondlo ezimbini.+
25 Yaye kwelinye icala lomnquba, icala langasentla, wenza amanqwanqwa amaplanga angamashumi amabini+
26 neziseko zawo zesilivere ezingamashumi amane, zaba zibini iziseko phantsi kwenqwanqwa lamaplanga lilinye nezinye iziseko ezibini phantsi kwelinye inqwanqwa lamaplanga.+
27 Kwicala elingasemva lomnquba ngasentshona wenza amanqwanqwa amaplanga aba mathandathu.+
28 Waza amanqwanqwa amaplanga amabini wawenza aba zizibonda zembombo zomnquba kumacala awo omabini angasemva.+
29 Adibana ukusuka ezantsi esa phezulu, adityaniswa ngekhonkco lokuqala. Wenjenjalo kuwo omabini, kuzo zozibini ezo zibonda zembombo.+
30 Ngoko aba ngamanqwanqwa amaplanga asibhozo zaza zona iziseko zawo zesilivere zaba lishumi elinesithandathu, yaziziseko ezibini ecaleni kwezinye iziseko ezibini ngaphantsi kwenqwanqwa leplanga ngalinye.+
31 Wenza imivalo ngomthi womnga, yamihlanu kumanqwanqwa amaplanga akweli cala lomnquba+
32 neminye imivalo emihlanu kumanqwanqwa amaplanga akwelinye icala lomnquba kwaneminye imivalo emihlanu kumanqwanqwa amaplanga omnquba akwicala elikumacandelo amabini angasemva ngasentshona.+
33 Wandula wenza umvalo ophakathi onqumleza esazulwini samanqwanqwa amaplanga ususela esiphelweni use esiphelweni.+
34 Wawaleka amanqwanqwa amaplanga ngegolide, namakhonkco awo okuxhasa imivalo wawenza ngegolide, nemivalo leyo wayaleka ngegolide.+
35 Wenza ikhuselo+ ngemisonto eluhlaza nangoboya obudaywe bamfusa bubomvu nangomchako omfusa nangelinen ecikizekileyo ephothiweyo. Walenzela iikherubhi, waziluka ngobugcisa.+
36 Waza ke walenzela iintsika ezine zomnga ezalekwe ngegolide, izikhonkwane zazo zaba zezegolide, wazityhidela iziseko ezine zesilivere.+
37 Umnyango wentente wawenzela umkhusane ngemisonto eluhlaza nangoboya obudaywe bamfusa bubomvu nangomchako omfusa nangelinen ecikizekileyo ephothiweyo, yalukwa,+
38 neentsika zawo zontlanu nezikhonkwane zazo. Wazaleka iintloko zazo nezidibanisi zazo ngegolide, kodwa zona iziseko zazo zozihlanu zaba zezobhedu.+
Yithumele
Yithumele
Eksodus 36
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=2&Chapter=36&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D2%26Chapter%3D36%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
1:1 UYuda, umkhonzi kaYesu Kristu, umzalwana ke kaYakobi, ubhalela abangcwalisiweyo bekuThixo uYise, begcinelwe uYesu Kristu, bengababiziweyo:
1:2 uthi, Makwandiswe kuni inceba noxolo nothando.
1:3 Zintanda, ndikukhuthalele ngenyameko yonke nje ukunibhalela ngalo usindiso esidlelana ngalo, kwafuneka ukuba ndinibhalele, ndinivuselele, ukuba niluzamele ukholo abalunikelwayo kwakanye abangcwele.
1:4 Kuba kuthwethwe bantu bathile; abo babebalulelwe ngenxa engaphambili kolo lugwebo, abangahloneli Thixo, belujikela eburheletyweni ubabalo lukaThixo wethu, bemkhanyela okuphela koMnini-nto-zonke, uThixo wethu, iNkosi yethu uYesu Kristu.
1:5 Ndinga ke ndinganikhumbuza, nangona nikwazi oku kakade, ukuba iNkosi, yakuba ibasindisile abantu emhlabeni waseYiputa, yathi ngokwesibini yabatshabalalisa abo bangakholwanga.
1:6 Kananjalo izithunywa zezulu, ezo zazingalugcinanga ulawulo lwazo, zesuka zalishiya ikhaya lazo, izigcinele umgwebo womhla omkhulu ngemixokelelwane engunaphakade, phantsi kwesithokothoko.
1:7 Njengokuba iSodom neGomora, nayo imizi engakuyo, yenza kakhulu umbulo ngohlobo olufana nolwazo ezo, imka ilandela nyama yimbi, ibekwe ekuhleni ukuba ibe ngumqondiso, iviswa ubetho lomlilo ongunaphakade.
1:8 Kwangokunjalo nabo aba baphuphayo badyobha inyama, batshitshise ubukhosi, banyelise izikhakhamela.
1:9 Kanti yena uMikayeli, isiphatha-zithunywa zezulu, oko wayebambene naye uMtyholi, bebangisana ngawo umzimba kaMoses, akabanga nabuganga bakumzisela mgwebo wakunyelisa; wesuka wathi, INkosi mayikukhalimele.
1:10 Ke bona aba okunene izinto zonke abangazaziyo bayazinyelisa; kodwa izinto zonke abazaziyo kakuhle ngemvelo, njengezinto eziphilileyo ezingenangqondo, bayazonakalisa ngazo ezo.
1:11 Yeha ke bona! Ngokuba bahamba ngendlela kaKayin; bakhukuliswa lulahlekiso lukaBhileham ngenxa yomvuzo; batshabalala ephikeni likaKora.
1:12 Aba zizixhobo zamatye aselwandle ezidlweni zenu zothando, bezingxala ukudla nani, bezidlisa okwabo ngokungenakoyika. Bangamafu angenamanzi, aqhutywaqhutywa yimimoya; bayimithi evuthulukileyo, engenaziqhamo, efe kabini, enyothulwe iingcambu;
1:13 bangamaza alwayo olwandle, elephuza awawo amahlazo; baziinkwenkwezi eziphalaphalayo, begcinelwe isithokothoko sobumnyama ngonaphakade.
1:14 Waprofeta ke nangabo uEnoki, owesixhenxe ukususela kuAdam, esithi, Yabonani, yeza iNkosi namawakawaka abangcwele bayo,
1:15 ukuba ibagwebe bonke, ibohlwaye bonke abangahloneli Thixo kubo, ngenxa yemisebenzi yabo yonke yokungahloneli Thixo, abayenze bengahloneli Thixo, nangenxa yazo zonke izinto ezilukhuni, ababezithethile ngayo aboni abangahloneli Thixo.
1:16 Aba ngabakrokri abasolayo, behamba ngokweenkanuko zabo, umlomo wabo uthetha iindumbisa zamazwi, bencoma ubuso bomntu ngenxa yenzuzo.
1:17 Ke nina, zintanda, wakhumbuleni amazwi abethethwe ngenxa engaphambili ngabo abapostile beNkosi yethu uYesu Kristu.
1:18 Ngokuba babesithi kuni, Kuya kubakho abagxeki ngexesha lokugqibela, behamba ngokwezabo iinkanuko zokungahloneli Thixo.
1:19 Aba ngabazahlukanisayo, bengabemvelo, uMoya bengenaye.
1:20 Ke nina, zintanda, zakheni elukholweni lwenu olungcwele kanye, nithandaza nikuMoya oyiNgcwele.
1:21 Hlalani nihleli eluthandweni lukaThixo, niyilinde inceba yeNkosi yethu uYesu Kristu, kuse ebomini obungunaphakade.
1:22 Inxenye okunene yenzeleni inceba, nicalula;
1:23 kodwa inxenye yisindiseni nizoyikela, nibaphanga emlilweni, niyithiya nengubo edyojiweyo yinyama.
1:24 Kulowo ke unako ukunilondoloza ningabi nakukhubeka, nokunimisa phambi kobuqaqawuli bakhe ningenabala, nigcoba:
1:25 kuThixo olumkileyo yedwa, uMsindisi wethu, makubekho uzuko nobukhulu, amandla negunya, nangoku, kude kuse nasemaphakadeni onke. Amen.